
Utopie şi pragmatism. Proiectul intercultural
Argument. Europa, un proiect intercultural
Există o unitate  a  lumii  europene? Există  o cultură europeană sau numai  nişte 
culturi  europene?  Istoria  e  prea  lungă  pentru  a  o  relua  aici  în  amănunt.  Există  însă 
momente  şi  personalităţi  care  subliniază  o  unitate  de  fond,  dincolo  de  nişte  deosebiri 
imediat  vizibile.  Pe  acest  fundal,  diferenţele  capătă  valoare  identitară,  dar  nu  apar  ca 
deficienţe. Europocentrismul pare să fi devenit anacronic, Europa îşi priveşte cu alţi ochi 
trecutul, dar joacă încă un rol însemnat în dialogul cu noile arii emergente. Raportul dintre 
“centru” şi “periferie” se (re)negociază, polii multiculturalismului se reaşază, iar centrul (şi 
“canonul”) se multiplică plural(ist). Conştiinţa europeană traversează astăzi încă o “criză” 
– de felul celei diagnosticate de Paul Hazard, la cumpăna secolelor XVII şi XVIII – care 
corespunde unei crize de creştere a organismului multicultural, de expansiune a “satului 
global” şi de autoritate a modelului intercultural.
Începuturile  antropologiei  se  sprijină  pe două idei  corelate  şi  controversate,  cu 
originea  în  secolul  al  XVIII-lea:  “natură  umană”  şi  “unitate  psihică  a  omenirii”  (J.F. 
Blumenbach, Adolf Bastian), din care se va deduce existenţa unor “categorii universale ale 
gândirii” (Clark Wissler). Postulând prezenţa unor “invarianţi” ai imaginarului colectiv – 
ceea ce, în opinia sa, ar explica nişte similitudini frapante între preromantismul european şi 
poeţii chinezi ai epocii precreştine şi ai perioadei Song – René Étiemble1 pare să confirme, 
spre mijlocul secolului XX, tocmai aceste principii fondatoare ale antropologiei. 
“Cuvânt  de  umanist”2,  Europa moşteneşte  referinţa  largă,  transnaţională  a 
vechiului  Romania,  desemnând  un  anume  topos  cultural  –  Occidentul  medieval,  cu 
unitatea lui intelectuală si religioasă, constituită în jurul Romei, al nostalgiei germanice 
pentru  vechiul  imperiu  înconjurând  Mediterana  şi  al  limbii  latine.  Europa apare  ca 
toponim în secolul al XVII-lea. Ca unitate întemeiată pe nişte trăsături culturale comune, 
Europa exista însă de mai multe secole deja, segregată în “două Europe transnaţionale”3, 
romanică şi catolică la Vest, bizantină şi ortodoxă la Est. 
Odată cu secolul al XVI-lea, îşi fac loc în gândirea occidentală “gustul pentru un 
altundeva” şi “fascinaţia exercitată de Celălalt”4. În gândirea politică a secolului al XVIII-
lea, alteritatea e o referinţă frecventă în discursul de critică socială; iar reflecţia asupra 
1 René  Étiemble,  Comparaison  n'est  pas  raison.  La  Crise  de  la  littérature  comparée,  Paris, 
Gallimard, 1963.
2 Pierre Chaunu, Civilizaţia Europei clasice, vol. 1, traducere  din franceză de Adrian Alexandru 
Dobrescu şi Mircea Gheorghe, Bucureşti, Meridiane, 1989, p. 18  [La civilisation de l'Europe  
classique, Paris, B. Arthaud, 1966].
3 Jacques  Fauve,  “Cuvânt  înainte”  la  Paul  Hazard,  Criza  conştiinţei  europene.  1680 –  1715, 
traducere  din  franceză  de  Sanda  şora,  Bucureşti,  Humanitas,  2007,  p.  5  [La  crise  de  la  
conscience européenne. 1680 – 1715, Librairie Arthème Fayard, 1989].
4 Monique Borie,  Antonin Artaud, Teatrul şi întoarcerea la origini. O abordare antropologică, 
traducere din limba franceză de Ileana Littera, Iaşi, Polirom, UNITEXT, 2004, p. 9 [Antonin 
Artaud. Le théâtre et le retour aux sources. Une approche anthropologique, Paris, Gallimard, 
1989].

temelor dominante – libertate, egalitate, fraternitate – este influenţată de un anume mod de 
a vedea societăţile exotice. Scrisorile persane sunt numai un exemplu. Le putem adăuga, 
încă din secolul al XVII-lea, Descrierea  Chinei şi Jurnalul siberian ale spătarului Nicolae 
Milescu,  “seigneur  moldave” menţionat  în  corespondenţa  diplomatică  a  lui  Ludovic  al 
XIV-lea, apreciat pentru erudiţia teologică în cercul jansenist de la Port-Royal şi principala 
sursă  bibliografică  pe  care  îşi  bazează  J.F.  Baddeley  monumentala  lucrare  Russia, 
Mongolia,  China (Londra, 1919). Alături de veneţianul Marco Polo, cu trei veacuri mai 
devreme, Nicolae Milescu – “Mi-ko-lai”, cum îl numeau gazdele sale chineze – este unul 
dintre pionierii care au contribuit la apropierea a două lumi, Europa şi Extremul Orient5. 
În secolul Luminilor, al toleranţei şi al utopiilor, renaşte  ideea unei “Republici a 
Literelor”,  care  traversează  barierele  geografice  şi  sociale.  Stat  ideal,  guvernat  de 
principiile egalităţii şi  raţiunii – ale dialogului “liber între fiinţe înzestrate cu raţiune” –, 
republica  aceasta  global(ist)ă  cuprinde  lumea  întreagă  şi  reuneşte  “oameni  de  toate 
naţiunile,  de toate condiţiile,  de orice vârstă şi  de orice sex” (Vigneul-Marville,  1700). 
Europeanul Luminilor se vrea  kosmopolit(es), “cetăţean al lumii”. În secolul al XIX-lea, 
romanticii exploatează îndeosebi filonul exotic al alterităţii. Dar romantismul inaugurează 
totodată reflecţia asupra literaturii europene privite ca întreg. Fr. Schlegel formulează între 
cei dintâi ideea “unităţii intelectuale şi sprituale europene” şi pune problema unui dialog 
între  literatura  europeană  şi  cea  asiatică,  remarcând influenţa  gândirii  orientale  asupra 
culturii  europene.  Printr-o  grilă  a  “corectitudinii  politice”, parcursul  antropologiei  – 
început  cu  un  “ocol”  prin  teritoriile  Celuilalt,  cum spune  Balandier  –  a  fost  văzut  ca 
simptomul unui “complex de vinovăţie” a Occidentului faţă de vechile colonii  şi  ca un 
demers reparatoriu, de retrocedare simbolică a locului care li se cuvine în istoria oficială, 
scrisă  de  învingători.  În  opinia  lui  Claude Lévi-Strauss,  antropologia  nici  “nu poate  fi 
înţeleasă altfel decât ca o încercare de răscumpărare”.
Lumea “globală” e un organism multicultural,  cu metabolism intercultural.  Mai 
mult, conştiinţa europeană pare să ia aminte la Celălalt de fiecare dată când trece printr-un 
moment de criză, fie că este vorba de politică, de societate, de educaţie sau de artă.
I. Intercultural(itate)
Analiza  comunicării  interculturale  vizează  relaţia  dintre  indivizi  sau  grupuri 
aparţinând unor culturi diferite. Studiile interculturale insistă asupra “relativităţii culturale 
a comportamentelor comunicative”6; altfel spus, asupra faptului că aceste comportamente 
variază  odată  cu  mediul  cultural  în  care  se  realizează  ele.  Elemente  universale  ale 
mecanismului  social  –  relaţia  interpersonală,  normele  de  politeţe,  adaptarea 
comportamentului  la  nişte  “roluri”  sociale  şi  “ritualuri”  interacţionale,  raportul  dintre 
limbaj  şi  realitatea  extralingvistică  etc.  –  se manifestă diferit  la  indivizi  provenind din 
medii culturale diferite. Aceste elemente contribuie la definirea “profilurilor comunicative” 
(sau ethos-ului) specifice unei anume societăţi. Esenţialmente comparative sau contrastive, 
studiile  interculturale  pun în  evidenţă  similitudinile  şi  deosebirile  pe  care  le  comportă 
acelaşi fenomen în culturi diferite. Asupra diferenţelor dintre codurile comunicative atrag 
5 Geoge Ivaşcu, Istoria literaturii române I, Bucureşti, Editura ştiinţifică, 1969, pp. 164 – 179.
6 Véronique  Traverso,  “Interculturel”,  in Patrik  Charaudeau,  Dominique  Maingueneau, 
Dictionnaire d'analyse du discours, Seuil, 2002, p. 322. 

atenţia, cel mai adesea, unele disfuncţii ale interacţiunii, precum interpretarea greşită sau 
dificultatea de a găsi semnificaţia unui anume comportament.  
De  remarcat  că  aceste  variaţii  “interculturale“  nu  apar  numai  între  comunităţi 
lingvistice diferite, ci chiar în cadrul aceleiaşi comunităţi lingvistice. În acest ultim caz, ele 
se datorează unor deosebiri între normele comunicative la care se supune fiecare grup. De 
pildă,  categorii  sociale  diferite  îşi  asumă coduri  interacţionale  distincte,  ceea  ce  poate 
perturba decriptarea reciprocă a mesajelor şi comportamentelor. Astfel  de  situaţii  de 
contact  intercultural  sunt  astăzi  frecvente  în  educaţie,  media,  sănătate,  companii 
multinaţionale,  turism  etc.  De  aici,  interesul  pentru  analiza  lor  din  varii  perspective 
disciplinare: antropologie, etnologie, sociologie, lingvistică, psihologie. Într-un  demers 
analitic de acest fel, dimensiunea “interculturală” ţine, aşadar, fie de natura  obiectului (o 
interacţiune/  situaţie  interculturală),  fie  de  maniera  de  abordare,  prin  compararea  unor 
(fenomene din) culturi diferite7.
II. Artă şi educaţie interculturală. Integrarea şi pedagogia diferenţelor
Într-o  accepţie  foarte  largă,  breaking  the  barriers înseamnă  a  sparge  codul 
impliciturilor culturale ale Celuilalt,  ca premisă a (re)cunoaşterii şi acceptării reciproce. 
Iniţierea  într-o  altă  cultură  devine  baza  unui  dialog  real  cu  alteritatea  şi  un  factor  de 
armonizare socială. 
Educaţia interculturală este un proces formativ complex, o alternativă educaţională 
benefică, nu lipsită însă de unele inconveniente. Meritul ei major este acela de a încerca să 
conducă  spre   înţelegerea  Celuilalt,  pe  baza  unui  nucleu  formativ  care-i  structurează 
cultura de origine. Diversitatea culturală este o resursă educaţională valoroasă, în măsura 
în  care  familiarizarea  cu  “sistemul  cultural  al  alterităţii”  contribuie  la  (re)aşezarea 
“propriilor repere identitare”8. Învăţarea interculturală este una eminamente “dialogică”9, 
atâta vreme cât implică o relaţie cu alteritatea, raportarea propriei culturi la o alta străină. 
În  contextul  globalizării,  ea  privilegiază  specificul  (inter)cultural  în  detrimentul 
omogenizării,  “modelul  diferenţei”  în  locul  unuia  al  “deficienţei”10 şi  acţionează  ca 
mediator între “diferitele versiuni ale realităţii”11 . Educaţia interculturală nu se mărgineşte 
la  integrarea  imigranţilor,  ci  se  adresează  tuturor,  “minoritari”  şi  “majoritari”,  cu  un 
program de instruire deschis către o multitudine de culturi şi naţiuni. E o formă de educaţie 
pentru toată lumea, indiferent de naţionalitate şi vârstă.  “Educaţie pentru diversitate” – 
cum o defineşte Nieto  – , ea nu este  totuşi un program de divertisment; nu  înseamnă doar 
serbări, “măşti exotice” şi “mâncăruri etnice”. La modul ideal, ar trebui să fie o maieutică a 
diferenţelor,  nu doar a celor superficiale,  şi  o integrare a lor  într-o viziune raţională şi 
tolerantă asupra diversităţii naturii umane. 
7 Cf. Véronique Traverso, op. cit.
8 Cf. Anca Nedelcu, Fundamentele educaţiei interculturale. Diversitate, minorităţi, echitate, Iaşi, 
Polirom, 2008, p. 185.
9 Cf. Christian Alix, apud Anca Nedelcu, op. cit., p. 184.
10 Cf.  P.  Dasen,  “Fundamente  ştiinţifice  ale  unei  pedagogii  interculturale”,  in P.  Dasen,  C. 
Perregaux, M. Rey, Educaţia interculturală, Iaşi, Polirom, 1999, p. 39.
11 N. Hidalgo,  “Multicultural  Teacher  Introspection”,  in  T.  Perry,  J.W. Fraser  (ed.),  Freedom's 
Plow: Teaching in the Multicultural Classroom, New York, Routledge, 1993, p. 103.

Prin natura lor, artele – muzica şi  artele vizuale îndeosebi – pot fi integrate cu 
prioritate unui curriculum intercultural. Limbaje specifice, ele forţează barierele naţionale 
şi lingvistice, favorizând reflecţia asupra “credinţelor, valorilor şi atitudinilor altor culturi 
şi asupra modului în care diferă de cele proprii”12. Ele permit familiarizarea cu “gramatica” 
altor culturi – cu mentalitatea şi codurile lor specifice de reprezentare –, în măsura în care 
un discurs artistic nu exprimă numai personalitatea individuală a creatorului, ci  mai mult, 
captează structurile profunde ale mediului în care s-a format acesta. Educaţia artistică face 
posibilă identificarea unor categorii analitice pertinente pentru înţelegerea Celuilalt.
Educaţia interculturală rămâne însă,  deocamdată, deficitară în unele privinţe: în 
practică, ea subliniază adesea identitatea culturală şi etnică în defavoarea strategiilor de 
comunicare  şi  negociere  (de  pildă,  între  minoritari  şi  grupul  dominant  din  societate  şi 
educaţie);  nu  în  ultimul  rând,  proiectul  educaţiei  interculturale  este  prejudiciat  de 
inconsistenţa teoretică şi de ineficienţa pragmatică a strategiilor la care recurge. 
III. Proiectul intercultural în spectacolul (post)modern
Mai mult decât în literatura dramatică, dimensiunea interculturală se manifestă, în 
teatrul (post)modern, prin modul de joc şi de punere în scenă. Regizorii europeni au recurs 
adeseori la tradiţia spectacolului oriental, în care au găsit o sursă de revitalizare a tehnicii 
şi  esteticii  occidentale:  Meyerhold descoperă  teatrul  japonez,  Brecht  pe  cel  chinez,  iar 
Artaud,  dansurile  din  Bali.  Avangarda  anilor  şaizeci-şaptezeci  se  reîntoarce  la 
spiritualitatea şi rigoarea formală a Orientului (Grotowski, Barba, Schechner, Mnouchkine) 
sau  la  “spontaneitatea”  Africii  (Brook).  Mnouchkine  se  inspiră  din  Kabuki pentru 
interpretarea tragediilor shakespeariene. La rândul lor, artişti japonezi precum T. Suzuki 
sau  Hijikata  şi  K.Ohno  valorifică  dramaturgia  occidentală  sau  dansul  expresionist.  La 
începutul secolului XX, Ruth Saint Denis, pedagogul unei întregi generaţii de coregrafi, se 
inspiră din dansurile orientale, iar Martha Graham, unul dintre fondatorii dansului modern, 
din tradiţia Pieilor Roşii. Isadora Duncan caută în vestigiile Eladei o sursă de înnoire a 
dansului occidental. 
Relaţia interculturală poate lua diferite forme, de la “simpla citare a unei culturi 
străine până la asimilarea ei”13. Se pot disocia mai multe categorii de spectacol, produse ale 
dialogului  intercultural:  mizanscena  interculturală,  teatrul  postmodern  şi  teatrul 
multicultural.  Mizanscena interculturală nu se confundă cu  teatrul de artă (“în general, 
unicultural, concentrat adică pe o tradiţie naţională, pe căutarea omogenităţii şi a stilizării, 
(…) pe conservarea formelor tradiţionale”14).  Ea se  deosebeşte,  de  asemeni,  de  teatrul  
postmodern, care prezintă un fel de “patchwork demn de o one-world-culture”, îmbinând 
culturi şi practici artistice din cele mai diverse, dar fără vreo preocupare pentru “schimbul 
sau  hibridarea”  diverselor  tradiţii15.  Teatrul  multicultural  este  creaţia  mai  multor 
comunităţi, iar “scopul său nu este hibridarea, ci coexistenţa formelor şi a identităţilor”16.
Principiul inter-/ transcultural stă la baza antropologiei teatrale fondate de Eugenio 
12 Cf. The Arts in the New Zealand Curriculum, 1992, apud Anca Nedelcu, op. cit., p. 126.
13 Cf. Patrice Pavis, Dictionnaire du théâtre, Armand Colin, p. 176.
14 Ibidem, p. 175.
15 Ibidem.
16 Ibidem. 

Barba şi  a  programului  de cercetare asumat de  compania   sa,  Odin Teatret (pe care a 
înfiinţat-o  după  modelul  teatrului-laborator  al  lui  Grotowski),  iar  apoi  de  către  ISTA 
(International  School  of  Theatre  Anthropology),  care  s-a  desprins  din  aceasta:  “să  te 
gândeşti – propune Barba – la propriul teatru într-o dimensiune transculturală, în fluxul 
unei «tradiţii a tradiţiilor»”17.  Numai astfel a putut ajunge Barba la concluzia existenţei 
unui  “teatru  eurasian”  şi  la  un  spectacol  precum  Cartea  dansurilor  (1974):  “bazat  pe 
situaţii dramatice elementare, având ca model mental actorul-dansator din teatrul asiatic 
(Bali, Japonia: Nô şi Kabuki), iar ca referinţă stilistică, […] Commedia dell'Arte)”18. Acest 
italian stabilit în Danemarca, iubitor de drumuri lungi şi orizonturi largi, se înfăţişează pe 
el  însuşi  ca  produs  al  unei  sinteze  interculturale;  nu  mai  puţin,  ca  purtător  al  acelor 
“culturi” care i-au marcat parcursul existenţial şi profesional: “cultura credinţei”, “cultura 
coroziunii”,  “cultura  revoltei”19.  Toate  se  reflectă,  într-un  fel  sau  altul,  în  opera  sa. 
Similitudinile cu po(i)etica teatrală a lui Mircea Eliade – aşa cum poate fi ea desprinsă din 
dramaturgia, dar şi din nuvelistica acestuia –  nu sunt întâmplătoare. Licenţiat în filologie 
şi în istoria religiilor, Barba se recunoaşte îndatorat operei lui Eliade. 
IV. Plurilingvism
Numit  uneori  multilingvism sau  polilingvism,  plurilingvismul este  capacitatea 
vorbitorului – individ sau grup social – de a folosi “curent şi în egală măsură”20 mai multe 
limbi diferite. Termenul are însă o întrebuinţare specializată, în cadrul teoriei literare şi al 
analizei discursului. O ilustrează dialogismul bahtinian21, precum şi teoriile intertextului şi 
ale  polifoniei, care îl  continuă (Julia Kristeva, Gérard Genette,  Oswald Ducrot etc.).  În 
opinia lui Bahtin, discursul liric impune folosirea “unui limbaj unic şi a unui enunţ unitar, 
monologic, închis”22, din care sunt eliminate “lumile şi figurile socio-verbale” pe care le 
comportă “plurilingvismul social”23. Autorul epic, dimpotrivă, valorifică “plurivocitatea şi 
plurilingvismul  limbajului  literar  şi  extraliterar”,  adică  nişte  “maniere  de  vorbire”, 
corespunzătoare  “virtualelor  personaje-povestitori”24.   Mai  mult  decât  o  reprezentare  a 
lumii  –  mimesis aristotelic,  “în limitele verosimilului  şi  necesarului”25 –,  romanul este, 
17 Cf. Eugenio Barba,  O canoe de hârtie.  Tratat  de antropologie teatrală,  traducere din limba 
italiană şi prefaţă de Liliana Alexandrescu, Bucureşti, Editura UNITEXT, 2003, p. 75 
18 Cf. Liliana Alexandrescu, “Eugenio Barba, sub semnul lui Odin” in Eugenio Barba,  op. cit., p. 
11.
19 Cf. Eugenio Barba, op. cit.
20 http://dexonline.ro/definitie/polilingvism.
21 Cf. Mihail  Bahtin,  “Discursul  în roman”,  in Probleme de literatură şi  estetică,  traducere de 
Nicolae Iliescu, prefaţă de Marian Vasile, Bucureşti, Editura Univers, 1982, pp. 111- 291.
22 Ibidem, p. 153.
23 Ibidem, p. 154. De pildă, un ţăran neştiutor de carte, aflat departe de civilizaţia urbană, trăieşte 
“în ambianţa câtorva sisteme lingvistice”: “se ruga lui Dumnezeu într-un limbaj (slavona), îşi 
cânta cântecele în altul, în familie vorbea într-un al treilea”, iar când îi dicta notarului o cerere 
către  autorităţi,  “încerca  să  vorbească  în  cel  de-al  patrulea  (oficial,  corect,  «scriptologic»)”. 
Toate acestea sunt “limbaje diferite”, dar încă “nu [...] corelate dialogic în conştiinţa lingvistică 
a ţăranului” (s.a., M.B.). 
24 Ibidem, p. 155.
25 Cf. Aristotel, Poetica.

pentru  Bahtin,  o  imagine  a  limbajului,  ale  cărui  posibilităţi  le  etalează într-un univers 
ficţional. 
Preluând conceptul  bahtinian,  Dominique Maingueneau26 îl  ilustrează prin două 
serii  de  fenomene,  relevante  pentru  “plurilingvismul  extern”  şi  respectiv,  “intern”.  În 
primul caz, scriitorul are acces la mai multe limbi, ceea ce, într-un fel sau altul, se reflectă 
în propria operă (Elias Canetti, S. Beckett, F. Wedekind, Thomas Mann, la care îi putem 
adăuga, desigur, pe Mircea Eliade, Emil Cioran, Eugène Ionesco, Vintilă Horia, Benjamin 
Fondane,  Panait  Istrati  sau Dimitrie Cantemir).  În  cel  de-al  doilea,  scriitorul  valorifică 
“limbajele”  subsumate  aceleiaşi  limbi:  varietăţi  dialectale,  registre  stilistice  (familiar, 
elevat),  jargoane  specializate  (medical,  juridic  etc.).  Aşa  cum arăta  Bahtin27,  opera  lui 
Rabelais ilustrează exemplar eficienţa expresivă a plurilingvismului intern. 
*
Ceea ce-am spus deja nu are cum – nici nu ne-a fost aceasta intenţia – să epuizeze 
problematica plurilingvismului şi a interculturalităţii28. Articolele incluse în numerele 23 şi 
24/ 2010 ale revistei – primul în limba română, iar cel de-al doilea, în engleză şi franceză – 
aprofundează  analiza  şi  compensează  astfel  schematismul  inevitabil  al  unui  text 
introductiv.  Diverse  ca  obiect  de  cercetare  şi  modalitate  de  abordare,  ele  converg spre 
câteva axe tematice:  Reprezentare, comunicare, ideologie. Noile media;  Interculturalitate 
şi  reprezentare  lingvistică;  Imaginarul  literar  şi  figurile  alterităţii;  Mit  şi  literatură.  
Detaliind, tematica studiilor şi articolelor incluse în actele colocviului se referă la
• conceptul  de  modernitate  tendenţială ca  formă  specifică  a  procesului  de 
modernizare a societăţii româneşti (Constantin Schifirneţ);
• premisele dialogului  intercultural  la  nivel  local  (Elena Bonta,  Adriana-Gertruda 
Romedea), comunicare nonverbală şi pattern cultural (Florentina Popa), problema 
bi-/ plurilingvismului, cu referire la “idiomul ceangăiesc” (Ioan Dănilă);
• normă lingvistică şi  identitate etnică (Veronica Grecu),  traducerea – implicit  şi 
“intercomunicabilitate” (Simina Mastacan);
• figura alterităţii şi tema exilului (Emanuela Ilie, Marian Victor Buciu); scenariul 
distopic (Iuliana Savu);
• construcţia  “plurilingvistică”  a  unui  discurs  narativ,  cu  accentul  pe  tehnica  de 
26 Dominique  Maingueneau,  Discursul  literar.  Paratopie  şi  scenă de  enunţare  [Le  discours  
littéraire.  Paratopie  et  scène  d'énonciation,  Armand  Colin,  2004],  traducere  de  Nicoleta 
Loredana Moroşan, prefaţă de Mihaela Mîrţu, Iaşi, Institutul European, 2007, pp. 167 – 173.
27 Cf.  Mihail  Bahtin,  François  Rabelais  şi  cultura  populară  în  Evul  Mediu  şi  în  Renaştere,  
traducere de  S.  Recevschi,  Bucureşti,  Univers,  1974  [L'oeuvre  de  François  Rabelais  et  la  
culture populaire au Moyen Âge et sous la Renaissance].
28 Această secţiune introductivă reia,  în liniile ei  esenţiale,  concluziile unui  studiu publicat  de 
Università per la Formazione Permanente degli Adulti din Ravenna, pe care autoarea l-a 
realizat în cadrul unui program Grundtvig Learning Partnership – Education and Culture.  
Lifelong  Learning (proiectul  Breaking  the  Barriers  –  Improve  Access  to  Long  Life 
Learning, 2010–2011, derulat în parteneriat de Università per la Formazione Permanente 
degli  Adulti  din  Ravenna,  Association  Paysage  et  Patrimoine  sans  Frontière,  Saint-
Germain-en-Laye şi Centrul Internaţional de Cultură „George Apostu” din Bacău).

focalizare – “punctul de vedere” – şi pe relaţia discursului cu sistemele de putere 
(Mihaela-Cătălina Tărcăoanu, Cristina-Georgiana Voicu); 
• plurilingvismul  intern  al  produsului  artistic,  situat  la  interferenţa  mai  multori 
coduri  de  reprezentare  (Caroline  Ziolko,  Mariana Tîrnăuceanu,  Adina Vuković, 
Liviu Dospinescu, Cristina Scarlat);
• reconfigurarea  mitului  în  modernitate,  ca  articulare  diacronică  a  două  sisteme 
culturale (Cătălina Bălinişteanu, Nicoleta Popa Blanariu, Adrian Jicu);
• limbajul  poetic  şi  filosofia limbajului  (Diana Stoica),  limbajul  poetic  arghezian 
(Violeta Popa);
• simbolismul  lexical  şi  relaţia  sa  cu  un  context  extralingvistic  (Adela-Marinela 
Stancu), etnostilistica frazeologismului (Petronela Savin);
• împrumutul  francez  (ne)adaptat  în  limba  română  (Ecaterina  Creţu,  Luminiţa 
Drugă), împrumutul lexical latin (ne)adaptat în limba română (Cristina Popescu), 
prezenţa anglicismelor în opera unor scriitori români (Mihaela Buzatu Hriban);
• particularităţile sistemului fonetic – accentul, de pildă – ca sursă a unor dificultăţi 
în învăţarea unei limbi străine (Cristina Gabriela Marin);
• comunicarea  didactică  (Laura-Irina  Gavriliu),  componente  software pentru 
predarea/ învăţarea asistată de calculator a limbilor străine (Dan Popa);
• comunicarea publicitară, marcă şi marketing (Sanda Marcoci), structuri  mitice în 
discursul publicitar electoral (Sorin Preda);
• noile  media  şi  raportul  lor  cu vechea  cultură  de  tip Gutenberg  (Dan Petruşcă, 
Răzvan Popovici Diaconu);
• mărcile  ideologice  ale  unui  discurs  identitar,  analizat  dintr-o  perspectivă 
interdisciplinară,  la  interferenţa  semioticii  cu  gender  studies (Mădălina  R. 
Manolache);
• semantizarea  spaţiului:  reprezentări  prototipice  ale  locuinţei,  într-o  abordare 
comparativă  (Nadia-Nicoleta  Morăraşu,  Luminiţa  Drugă),  metafora 
(de)construcţiei  în  secolul  al  XVIII-lea  englez  (Mihaela  Culea,  Nadia-Nicoleta 
Morăraşu), proprietate şi relaţie de cuplu în epoca victoriană (Ioana Boghian);
• corespondenţa  lui  Mihail  Sebastian  cu  Mircea  Eliade,  Camil  Petrescu,  Radu 
Cioculescu,  pe  durata  stagiului  său  de  “colaborator  temporar”  la  Societatea 
Naţiunilor, în 1937 (Gabriela Gârmacea);
• basmul românesc în context universal (Elena Simionescu).
Numărul  23/ 2010 al revistei  Studii  şi cercetări  ştiinţifice. Seria filologie se  încheie cu o 
secţiune de recenzii semnate de Vasile Spiridon. 
Nicoleta Popa Blanariu

Modernitatea tendenţială
Abstract 
The article analyses the concept of tendentious modernity as a type of evolution of 
Romanian society towards principles and norms of modernity. Romania still experiences 
specific  modernization.  Unlike Western modernization,  Romanian modernization began 
with political institutional construction and not with the building of capitalist  economy. 
Modernity is a trend which coexists with obsolete institutional forms. Modernity penetrates 
slowly and with difficulty through the complicated network of socio-institutional structures 
of the traditional, patriarchal society. Modernity is a tendency, an ideal in the construction 
of a nation. It is mosaic modernity, and it is not organized in a clear, dominant form. Many 
elements of modernity have failed to coagulate stable modern structures in all sectors of 
society.
Key-words: modernization, modernity, multiples modernities, tendentious modernity, the 
dominant form a modernity.
Introducere
Studiul  analizează  modernitatea  societăţii  româneşti  pentru  a  evidenţia 
particularităţile ei întruchipate de ceea ce numim modernitatea tendenţială. Intâi, discutăm 
despre conceptul de modernitate. Apoi analizăm tipurile de modernitate. În fine, abordăm 
modernitatea tendenţială, încercând sa semnalăm lipsa unei dominante clare a modernităţii 
româneşti.
Noua configuraţie geopolitică de după 1989, aderarea la UE obligă cercetătorul la 
cunoaşterea, cu mai multă rigoare, a standardului de modernitate pe care trebuie să-l atingă 
România. Faţă de cei care susţin că România este modernă sau faţă de cei care cred că, de 
fapt,  nu  există  o  modernitate  reală,  încercăm  să  argumentăm  existenţa  unui  tip  de 
modernitate specific societăţii româneşti. Conceptul de modernitate tendenţială l-am folosit 
în explicarea formelor fără fond: ,,Găsim utilă pentru descrierea proceselor de modernizare 
românească noţiunea modernitate tendenţială, prin care desemnăm actul de dezvoltare în 
direcţie  inversă:  de  la  afirmarea  spiritului  naţional  şi  de  la  construcţia  politică  spre 
dezvoltarea economică” (Schifirneţ, 2007, 205). 
Despre ţările nonoccidentale se afirmă că ar cunoaşte faza modernităţii târzii. Când 
vorbim de modernitate  târzie,  ne  referim la  o  modernitate produsă mai  târziu decât  în 
Occident, dar o modernitate care ar urma acelaşi trend ca în Occident.  În unele studii, se 

argumentează  existenţa  unor  diferenţe  de  modernitate  în  interiorul  Uniunii  Europene 
(Stråth&Triandafyllidou, 2003). Tipul de dezvoltare modernă din ţările vestice şi nordice 
nu se aplică aidoma în celelalte societăţi europene, care au cunoscut un alt trend istoric. 
Amintim aici Europa de Sud  ─ Grecia, Spania şi Portugalia  ─, pentru a ne referi la ţări 
intrate în UE înainte de 1989. În aceste ţări, organizarea socială impune viziuni specifice 
asupra managementului: ,,Modelele dominante anglo-saxon şi protestant de management 
nu sunt integral adecvate în a caracteriza managementul şi organizarea în ţările catolice din 
Sudul Europei  şi nici în societăţile postcoloniale din America Latină” (Cunha et al, 2008, 
6).  Portugalia  are  autostrăzi  comparabile  cu  cele  ale  Germaniei,  dar  social  există  o 
discrepanţă între bogaţi şi săraci după model sud-american. Este neîndoielnică existenţa 
mai multor tipuri de modernitate în cadrul Europei: modernitatea ţărilor din  Occident şi 
Nordul  Europei,  modernitatea  ţărilor  din  Europa  de  sud,  modernitatea  ţărilor 
excomuniste: ,, Pe anumite aspecte este mai util să facem comparaţii între macroregiuni 
socioculturale  ale  Uniunii  [...],  între  benzile  nordice  şi  sudice,  estice,  central-estice  şi 
vestice. Astfel de grupări diferă semnificativ între ele pe resursele de capital material, dar 
şi sub aspectul configuraţiilor de modernitate individuală, de stare de spirit. România, spre 
exemplu, se asemănă, foarte mult cu Bulgaria, Lituania şi Letonia, sub aspectul nivelului 
redus de dezvoltare economică” (Sandu, 2009, 4). 
Dacă ţări din Europa de Est, precum România şi Bulgaria, după aderarea la UE 
sunt considerate ca fiind periferia europeană (Gros, 2009) atunci se desprinde concluzia că 
ţările respective nu sunt încă modernizate în aceeaşi măsură ca ţările vestice sau din centrul 
Europei.  Aceasta nu înseamnă că ele ar fi lipsite de  orice modernitate.  În acest spaţiu 
european  acţionează  modernitatea  tendenţială,  fiindcă  modernizarea  nu  este  încheiată, 
decurge lent, discontinuu şi inconsistent.
Procesul  de  modernizare  a  înregistrat  permanent  în  România  un  deficit  de 
dezvoltare  modernă şi  un  deficit  de  sincronizare,  regăsite  în  efecte  specifice  perioadei 
premoderne, precum înapoiere, dependenţă economică, decalaj, dezechilibru agrar-urban, 
sărăcie (vezi şi Love, 2002), însă analiza acestui deficit se face prin concepte şi viziuni 
teoretice  occidentale;  deşi  există contribuţii  româneşti  la  studiul  dezvoltării  moderne – 
teoria  formelor  fără  fond,  neoiobăgia,  sincronismul  etc.  –,  acestea  nu  sunt  incluse  în 
patrimoniul conceptelor fundamentale ale modernităţii. 
În  timp,  s-a  constituit  un  corpus  de  concepte  ale  teoriei  despre  modernizare: 
„modernitate”,  ,,tradiţie”,  „difuziune”,  „adoptare”,  „adaptare”,  „dezvoltare”, 
„subdezvoltare”,  ,,independenţă”,  „dependenţă”,  „centru-periferie”,  „schimb  inegal”, 
,,industrializare”,  ,,occidentalizare”,  ,,reforme”,  „dezvoltare  durabilă”,  „reformă 
structurală” ,,formă”, ,,fond”. Fiecare dintre aceşti termeni exprimă o anumită dimensiune 
a modernizării.
 Conceptul de modernitate
Modernitatea, în sensul originar al termenului, a apărut în spaţiul occidental şi o 
numim modernitate clasică. Se vorbeşte despre două concepte ale modernităţii. Primul este 
un concept  eurocentric,  provincial  şi  regional.  Definită  ca  fenomen  exclusiv european, 
modernitatea  reprezintă o  emancipare  prin  raţiune.  Al  doilea  concept  referă  la  o 
modernitate analizată ca proces mondial – plasarea în centrul istoriei lumii. Modernitatea 
16
Studii şi cercetări ştiinţifice. Seria filologie, 23/2010
Europei nu este un sistem auto-referenţial independent, ci este parte a sistemului global, 
mai exact, centrul acestui sistem. (Dussel, 2000, 469). 
Modelul  teoretic  al  modernizării  cuprinde  următoarele  trăsături  de  tip-ideal: 
societatea  este  descrisă  ca  un  sistem  social  coerent,  în  care  toate  componentele  sale 
interacţionează unele cu altele. Varietatea societăţilor se reduce la taxonomia dihotomică 
societăţi  tradiţionale–societăţi  moderne.  Modernul  este  definit  ca  organizare  socială  de 
sorginte occidentală, caracterizată prin individualism, democraţie, capitalism, secularism, 
echilibru,  stabilitate şi  drepturi  civile.  Evoluţia  istorică  a modernităţii  este văzută ca o 
trecere de la societatea tradiţională la cea modernă axată pe industrializare, democraţie prin 
lege, urbanizare, bunăstare şi bogăţie, ştiinţă prin educaţie şi instrucţie  (Alexander, 1994, 
168-169). Această descriere  exprimă,  de  fapt,  viziunea  funcţionalistă  asupra  societăţii 
moderne.  Se  poate  spune  că  societăţile  cu  o  modernitate  solid  structurată  au  vocaţie 
universalistă, fiindcă urmăresc difuzarea şi impunerea propriilor valori oriunde în lume.  
Teoria modernizării   se referă la procesul  de dezvoltare din perioada revoluţiei 
industriale  de la sfârşitul secolului al XVIII-lea, din Europa Occidentală şi din America de 
Nord. Spaţiul unde a reuşit aplicarea întocmai a modelului occidental de modernizare şi de 
modernitate este America de Nord  fiindcă purtătorii valorilor modernităţii proveneau din 
rândul grupurilor occidentale emigrate în spaţiul ,,lumii noi”. 
În secolul al XIX-lea şi prima jumătate a secolului al XX-lea, modernizarea era 
concepută  ca proces occidental care trebuia urmat necondiţionat de orice societate, prin 
abandonarea propriilor tradiţii culturale şi asimilarea valorilor occidentale.  De la sfârşitul 
secolului al XX-lea, societăţile europene au intrat într-un nou stadiu al modernităţii, cu 
accent  pe  reflexivitate,  în  vederea  modernizării  modernităţii  (Vlăsceanu,  2007).  În 
realitate, modernizarea modernităţii  se raportează strict la tipul de societate occidentală. 
Influenţa  societăţilor  modernizate  asupra  celor  non-modernizate  ar  fi  determinat 
schimbările sociale într-o direcţie unică fixată tocmai de modelul societăţii modernizate. 
Modernizarea  este  procesul  de  transformări  sociale  într-o  societate  dominant 
agrară, în urma cărora comerţul şi industria devin dominante, însă acestea se construiesc 
numai  cu  capital  din  ţările  cu  o  modernitate  consolidată.  Societatea  tradiţională  este 
structural statică, iar cea modernă este dinamică şi complexă. O societate tradiţională este 
vertical organizată prin diviziunea socială ierarhică în sistem piramidal de sus în jos, iar 
societatea modernă este structurată cu precădere orizontal,  printr-o diversitate de reţele 
sociale.
Se neglijează, mai ales în studiile româneşti despre modernizare, ideea eficienţei, 
profitabilităţii şi a productivităţii regăsite în toate structurile sociale din societăţile moderne 
consolidate. Modernă este acea societate care obţine profit cu mijloace bine determinate. 
Creşterea capacităţii productive a societăţii a determinat diversificarea activităţilor în toate 
sectoarele societăţii, precum şi un ritm al evoluţiei sociale neîntâlnit până atunci în istorie. 
Motorul dezvoltării sociale şi economice a devenit producţia capitalistă, bazată pe inovaţie 
ştiinţifică şi tehnologică. Noul mod de producţie, cel capitalist, a dezvoltat noi instituţii, 
concepţii şi conduite care au temeiul în raţionalitatea socială.
Prin  metodele  de  organizare  şi  control,  producţia  industrială  a dus  la  creşterea 
decalajului economic şi de civilizaţie a ţărilor industriale faţă de ţările non-industriale. În 
acest fel, lumea s-a împărţit în ţări moderne şi ţări nemoderne, primele fiind considerate 

superioare faţă de ultimele datorită productivităţii (Bell, 1973; Giddens, 1990; Beck, 1992, 
Eisenstadt, 2000). Această superioritate derivată din forţa economică asociată cu viziunea 
globală asupra vieţii şi societăţii a făcut din modernitate un model de dezvoltare socială pe 
care trebuia să-l urmeze orice ţară, folosindu-se toate mijloacele pentru expansiunea lui. 
Studiul  realizat  de  World  Values  Surveys,  pe  65  de  societăţi,  cercetate  în 
intervalele 1981-1984, 1990-1993 şi 1995-1997, reprezentând 75% din populaţia lumii, a 
pus în evidenţă o masivă schimbare culturală şi persistenţa tradiţiilor culturale specifice în 
procesul de modernizare. Dezvoltarea economică este asociată  cu o schimbare în sistemul 
de  valori,  de  la  norme  şi  valori  absolute  către  valori  cum  sunt  raţionalul,  toleranţa, 
încrederea şi participarea. Bogata moştenire culturală a societăţii – protestantă, romano-
catolică, ortodoxă, confucianistă sau comunistă – pune amprenta pe valori care durează în 
ciuda modernizării (Inglehart şi Baker, 2000, 19). În a doua jumătate a secolului al XX-lea, 
unele societăţi nonoccidentale, de pildă cele din Asia de Est, au avut remarcabile rezultate 
în dezvoltarea economică, depăşind modelul occidental. Exemplul acelor societăţi asiatice 
este  o  mărturie  despre  relativa  independenţă  a  tradiţiilor  culturale  faţă  de  dezvoltarea 
economică, şi se explică prin faptul că ele au un alt tip de cultură, foarte adânc imprimat în 
subconştientul  lor  colectiv,  tolerant  sau  compatibil  însă  cu  valori  ce  promovează 
dezvoltarea  economică  şi  implicit,  modernizarea  de  tip  european.  În  ţările  europene, 
modelul de modernitate se raportează la societăţi cu un substrat al tradiţiilor  comun; de 
aici,  ideea de  model,  adică  de schemă care  trebuie  validată  de  ceea ce  se  întâmplă  în 
întreaga arie europeană. 
Experienţele  multiple  din  societăţile  moderne  au  dovedit  că  modernizarea  este 
probabilistică, nu deterministică. Dezvoltarea economică tinde să transforme o societate 
într-o direcţie predictibilă dar procesul şi calea de parcurs nu sunt inevitabile.  Mulţi factori 
sunt  implicaţi  în dezvoltarea modernă a unei  societăţi.  Pentru a menţiona doar o parte 
dintre aceste determinisme multiple, amintim că evoluţia economică  este adesea asociată 
cu schimbări importante în valorile şi credinţele dominante ale unei societăţi (Inglehart şi 
Baker, 2000, 49).
Tipuri de modernitate
Cele  mai  multe  dintre  paradigmele  sociologice  actuale,  de  referinţă  se 
concentrează pe modele explicative privind modernitatea în spaţiul occidental. Habermas, 
Giddens, Beck, Bauman,  creatorii unora dintre aceste modele – modernitatea reflexivă, a 
doua modernitate,  modernitatea  lichidă –,  conturează trendul  unei  logici  a  modernităţii 
occidentale. Giddens o spune foarte clar, anume că analiza asupra modernităţii se referă la 
transformările instituţionale care îşi au originea în Occident (Giddens, 1990). Dezvoltarea 
modernităţii  se  distinge  prin  existenţa  statelor  naţionale  şi  a  producţiei  capitaliste 
sistematice,  ambele  având  rădăcini  în  particularităţile  istoriei  europene.  Nu  este 
întâmplător că paradigmele amintite nu fac referiri la modernitatea din alte zone europene 
–  centrale  şi  estice. Tipurile  de  modernitate  secundară,  reflexivă,  lichidă,  a  doua 
modernitate,  modernitatea  alternativă,  toate  pornesc  din  viziunea  occidentalo-centristă 
asupra  evoluţiei  societăţii  moderne.  Ele  dezvoltă  idei  din  modelul  clasic  al 
evoluţionismului  sociologic,  reprezentat  de  H.  Spencer,  K.  Marx,  E.  Durkheim,  Max 
Weber.  Stăruim, în continuare, asupra unor tipuri de modernitate pentru a observa care 

dintre trăsăturile lor pot fi identificate în spaţiul românesc.
Modernitatea reflexivă
Acest tip de modernitate a fost studiat de Anthony Giddens (1990, 1991) şi Ulrich 
Beck (1992).  În a doua jumătate a secolului al XX-lea, a avut loc o tranziţie de la prima 
modernitate la cea de a doua. Prima a fost o modernitate naţională. În  schimb, cea de-a 
doua este transnaţională şi cosmopolită. Modernizarea reflexivă se referă la modernizarea 
societăţii moderne: ,,Când modernizarea atinge un anumit stadiu, se radicalizează ea însăşi. 
Începe  să  transforme,  pentru  a  doua  oară,  nu  numai  instituţiile  fundamentale,  ci  şi 
principiile societăţii înseşi.” (Beck  et al, 2003, 1). Reflexivitatea este un concept asociat 
raţionalităţii,  dar  şi  unei  viziuni  asupra  acţiunii  orientate  către  schimbare.  Tendinţa 
dominantă a modernităţii  occidentale este tranziţia de la societatea modernă spre cea a 
modernităţii  reflexive (Vlăsceanu,  2007,  81).  Este  vorba de o nouă schimbare istorică, 
anume nu de la premodern la modern, ci de la modern la un alt tip de modern. În acest 
context,  cadrul  de  referinţă  nu  mai  este  cel  al  sociologiei  clasice,  anume  societatea 
premodernă, ci societatea modernă care trece la o altă modernitate.
Teza  principală  a  lui  Beck  este  că  trăim  într-o  societate  modernă  mai  puţin 
riguroasă, o societate în care are loc schimbarea modernităţii înseşi. Modernitatea a devenit 
problematică în chiar spaţiul în care a apărut ea, în Occident: ,,Aşa cum modernizarea  a 
dizolvat structurile societăţii feudale în secolul al nouăsprezecelea şi a produs societatea 
industrială, modernizarea de astăzi dizolvă societatea industrială şi o altă modernitate este 
pe cale să apară” (Beck, 1992, 10). A doua modernitate (sau modernitatea reflexivă) este 
renaşterea modernităţii într-o societate a riscului, incapabilă de a controla incertitudinile; 
de aceea, politica, ştiinţa, religia sunt componente ale riscului într-o societate, iar nu soluţia 
pentru înlăturarea primejdiilor, aşa cum pretind ele. 
Modernitatea lichidă
Acest  tip   de  modernitate  se  caracterizează  prin  intensitatea  sentimentului  de 
incertitudine în societatea actuală, în care soliditatea lucrurilor şi legăturilor umane este 
ameninţată. Ea este o continuare haotică a modernităţii. Două trăsături disting modernitatea 
lichidă: 1. declinul rapid al iluziei moderne timpurii, că ar fi existând o stare de perfecţiune 
care poate fi atinsă într-o societate mai bună; 2. deregularizarea şi privatizarea sarcinilor şi 
obligaţiilor modernizate. Ceea ce era considerat o muncă de realizat prin raţiunea umană a 
fost fragmentat şi lăsat în grija indivizilor şi a resurselor administrate individual. Nu a fost 
abandonată ideea de progres prin acţiunea legislativă a societăţii, dar  accentul cade pe 
autoafirmarea individului (Bauman, 2000, 31). Modernitatea lichidă înseamnă eliberarea 
iniţiativei individuale de constrângerile familiei, de obligaţiile casnice şi de reţeaua densă a 
obligaţiilor morale.
Modernităţi multiple
Evoluţia şi dispersarea modernităţii pe întreg arealul mondial au dovedit, în timp, 
limitele modelului unic de dezvoltare modernă. După cum scrie Habermas, modernizarea 
produce un mănunchi de procese cumulative care se susţin reciproc: ,,Teoria modernizării 
transformă conceptul weberian de «modernitate» într-o abstracţiune plină de consecinţe. 

Ea îndepărtează modernitatea de originile ei modern-europene şi o stilizează într-un model, 
neutru  din  punct  de  vedere  spaţio-temporal,  al  procesului  de  dezvoltare  în  general” 
(Habermas, 2000, 20).
S-a afirmat ideea modernităţii sau modernităţilor alternative ca replică la tendinţa 
de a vedea modernitatea ca uniformă (Delanty, 2003).  Alţi autori vorbesc de modernităţi 
multiple  (Eisenstadt,  2000;  Lee,  2008). Una  din  cele  mai  importante  implicaţii  ale 
termenului  de  ,,modernităţi  multiple”  este  că  modernitatea  şi  occidentalizarea  nu  sunt 
identice.  Deşi  nu  mai  sunt  considerate  ca  unicele  modernităţi  autentice,  modelele 
occidentale de modernitate se bucură de prioritate istorică şi continuă să fie un puternic 
punct de referinţă pentru toate societăţile (Eisenstadt, 2000, 3).  Cu toate acestea, s-a admis 
pluralismul modernităţilor  şi  astfel,  alături  de modernitatea europeană clasică,  fiinţează 
astăzi  modernitatea est-europeană,  modernitatea latino-americană,  modernitatea asiatică, 
modernitatea islamică, modernitate africană etc. 
De pildă, pentru America Latină se discută despre trei faze ale modernităţii. Prima 
fază   liberală,  s-a  dezvoltat  în  Europa  şi  America  de  Nord,  şi  mult  mai  restrictivă  în 
America Latină din cauza preeminenţei puterii proprietarilor de pământ. A doua fază  a fost 
organizată, prin corporatism, de  către stat. A treia fază, cea actuală, este stadiul unei mai 
mari complexităţi şi a pluralismului vieţii sociale, şi ea  ar fi  particulară pentru America 
Latină contemporană. (Domingues, 2009, 126).
În acelaşi sens, se discută despre necesitatea unei modernităţi reconceptualizate, 
numită  modernitate  globală (Dirlik,  2003,  276).  Modernitatea  globală  a  apărut  ca 
alternativă  la  modernizarea  eurocentrică,  în  efortul  de  a  depăşi  eurocentrismul  şi  de  a 
evidenţia varietatea de experienţe şi moşteniri culturale. 
Modernitate tendenţială
Dezvoltarea modernă a societăţii româneşti a fost şi este studiată după paradigma 
organicismului sociologic, care o concepe ca proces de trecere de la societatea premodernă 
la una modernă. Dacă naşterea modernităţii clasice este consecinţa schimbărilor radicale 
derivate  de  procesele  de  industrializare,  raţionalizare,  constituirea  statului  naţional, 
diferenţierea între sfera publică şi sfera privată (Marx, Weber, Habermas, Giddens), atunci 
este limpede că modernitatea românească a avut o altă evoluţie decât cea clasică.
Faţă de toate tipurile de modernitate amintite, societatea românească cunoaşte o 
modernitate  proprie,  pe  care  o  numim  modernitatea  tendenţială.  Aceasta  se  referă  la 
acţiunile şi ideile despre modernizare derulate în societatea românească, acţiuni şi idei care 
însă rămân  parţiale şi  nefinalizate, iar modernitatea este mai mult o aspiraţie, un ţel de 
atins  dar  niciodată  pe  deplin  realizat.  Modernitatea  tendenţială  este  o  modernitate 
provocată, rezultat al unei modernizări în ariergardă, iar nu al uneia în avangardă. Ideea  de 
modernitatea tendenţială presupune mai mult o separare între idei sau proiecte şi acţiuni 
sau politici. In acest caz, ideile sunt finalizate, dar nu şi acţiunile aferente ideilor. Se cuvine 
să lămurim termenul de tendinţă. Termenul de modernitate tendenţială suferă de o anumită 
amibiguitate din cauza atributului ,,tendenţială”. Să spunem că termenul ,,tendenţială” nu 
este  inclus  în  DEX,  aşa  cum este  însă în  Dictionnaire  Larousse  Français sau  Oxford 
English Dictionary; dar este folosit de specialişti din variate domenii. Amintim utilizarea 
conceptului de tendinţă în lucrări de sociologie, în explicarea crizei sociale prin tendinţe 

seculare (Wallerstein, 1992) şi prin evoluţia tendenţială  (Vlăsceanu, 2007).
Tendinţa reprezintă o evoluţie a procesului de modernizare, evoluţie determinată 
de factori şi contexte interne şi externe ale societăţii româneşti.  Actiunea acestor factori şi 
contexte  este  adesea  contradictorie,  iar  intensitatea  influenţei  lor  poate  fi  diferită. 
Temporal,  evoluţia  tendenţială  nu este  certă  şi  univocă,  ci  probabilistică.  Modernitatea 
fiind starea tendenţială a societăţii,  ea nu se instituie ca o certitudine la toate palierele 
organismului social, fiindcă este inconsistentă şi se manifestă inegal pe diferite domenii. 
Teoria modernităţii clasice apreciază modernitatea drept un proces inevitabil rezultat din 
evoluţia organică, prestabilită a societăţii; în viziunea mea, modernitatea se afirmă ca o 
tranformare tendenţială,  ca un rezultat al interacţiunilor dintre factorii şi contextele interne 
şi externe ale unei societăţii. 
Precizez că „tendinţă” şi  „tendenţială” nu sunt sinonime,  deşi pot  fi  înţelese în 
accepţiunea de orientare majoritară către o opţiune din mai multe posibile. Trebuie separată 
,,tendinţă” de ,,tendenţială”. Tendinţa exprimă trendul,  o direcţie de dezvoltare dacă nu 
chiar inevitabilă, oricum fermă; tendenţială semnifică neîmplinirea, amânarea, zigzagarea 
tendinţei. Conceptul de modernitate tendenţială nu se referă la dimensiunea sa statistică, ci 
la faptul  că modernitatea românească este inconsistentă şi lentă. Din cauza insuficienţei 
sau  inexistenţei  resurselor  de  modernizare  în  interior  (resurse  ideologice,  economice, 
administrative,  financiare  etc.),  modernitatea  tendenţială  este  o  formă  asimptotică  de 
modernizare, care niciodată nu ajunge la specificaţiile modernităţii, oricât de mult ar părea 
că se apropie. În afara modernităţii occidentale, toate celelalte modernităţi sunt tendenţiale.
Există un determinism social tendenţial  în societăţi unde trecerea de la  societate 
rurală  la  societate  modernă  este  tendenţială. Avem  în  vedere  afirmarea  tendenţială  a 
modernităţii  şi  nu sensul ascuns al modernităţii.  Modernitatea este numai tendenţială şi 
proiectivă,  ea  reflectă  calea  de  modernizare  ce  urmează  a  se  împlini. Modernitatea 
tendenţială se caracterizează prin ambiguitate, constraste, contradicţii şi paradox, trăsături 
regăsite şi în alte societăţi, de pildă în India (Pick and Dayaram, 2006).
Este  adevărat  că  modernitatea  tendenţială  este  contemporană  cu  modernitatea 
reflexivă,  aceasta  din  urmă  fiind  convergentă  în  unele  privinţe  cu  aceea  din  Europa 
dezvoltată, însă divergentă şi particulară în alte privinţe (Vlăsceanu, 2007, 99); dar tocmai 
aici este diferenţa. Modernitatea românească este predominant tendenţială, deoarece are 
prea  multe  particularităţi  şi  mult  mai  puţine  convergenţe  cu  modernitatea  occidentală 
contemporană. Societatea românească nu se confruntă doar cu un proces de trecere de la o 
modernitate la alta (industrial - postindustrial), ci mai are încă de parcurs trecerea de la 
premodern la modern în paralel cu trecerea de la industrial la postindustrial.
Modernizarea  produce  sau  ar  trebui  să  producă  dezintegrarea  societăţilor 
tradiţionale; aceasta s-a întâmplat în spaţiul occidental,  dar nu cu aceeaşi radicalitate şi 
profunzime în alte societăţi, unde ea a fost preponderent un solvent al vechilor rânduieli şi 
numai în mică măsură, un act de construcţie a modernităţii. Elocvent pentru teza noastră 
rămâne  exemplul  globalizării,  proces  de  interdependenţă  a  tuturor  naţiunilor.  Această 
interdependenţă scoate în relief prezenţa modernităţii peste tot; însă nu ca unicitate a unui 
model aplicat ca atare în orice loc, ci ca o diversitate de modernităţi.
Procesele  de  modernizare  interne  s-au  orientat,  la  începutul  fiecărei  etape  de 
tranziţie, de la regimurile vechi la cele noi, către edificarea unui organism politico-juridic 

democratic şi modern prin schimbarea profundă a vechilor instituţii; numai că acţiunile 
concrete  de  modernizare  s-au  realizat  prin  adoptarea  legilor  şi  imitarea  instituţiilor 
occidentale, în lipsa unui proiect de cunoaştere şi evaluare critică a situaţiilor specifice din 
societatea românească. 
Modernitatea  tendenţială  derivă  din  influenţa  modernităţii  doar  asupra  unor 
categorii  sociale,  identificată  în  comportamente  şi  atitudini  moderne,  însă  cu  efecte 
nesemnificative pentru restul societăţii. După cum se precizează în unele studii (Balandier 
1985, 137), într-o societate, nu toate componentele ei evoluează spre modernitate în acelaşi 
ritm. Unele grupuri sociale acceptă cu uşurinţă schimbarea; altele, dimpotrivă, o refuză. 
Prin urmare, modernitatea tendenţială marchează schimbări numai în anumite straturi ale 
societăţii, fiind susţinută şi promovată de acele grupuri preocupate numai de condiţia lor 
socială şi economică,  interesate în schimbare socială cu profit real pentru ele. 
Deşi  de aproape 150 de ani,  românii  cunosc modernitatea,  mai  ales în ceea ce 
priveşte edificarea sistemului instituţional politic şi juridic, ea nu a pătruns în societatea 
românească  profundă,  în  toate  componentele  vieţii  sociale.  În  spaţiul  românesc, 
modernitatea  se  afirmă  ca  o  tendinţă.  Iniţial,  modernitatea  a  fost  importată  pentru  că 
răspundea trebuinţelor unor grupuri. Lipsa ei de organicitate rezultă din rezistenţa vechilor 
structuri sociale şi forme instituţionale. Modernitatea tendenţială răzbate greu şi lent prin 
complicata reţea de structuri socio-instituţionale din societatea românească tradiţională şi 
patriarhală. Ea este o modernitate mozaicată, nestructurată sub o formă dominantă clară, 
inexistentă la nivelul unui proiect de modernizare. Problema de fond este că demararea 
modernităţii în Occident nu s-a produs ca urmare a unui proiect politic, de tipul "vrem să 
ne  modernizăm";  ci  prin  evoluţia  economică,  social-istorică si  culturală.  În  societăţile 
nonoccidentale,  tipul  de  modernitate  occidentală  nu poate  fi  reprodus;  astfel,  proiectul 
politic de modernizare devine inevitabil. 
Românii  sunt  modelaţi  de  propria  lor  istorie  şi  lume socială,  care  continuă  să 
perpetueze  mentalităţi  şi  conduite  care  nu  sunt  compatibile  cu  tipul  de  cultură  al 
modernităţii europene. Modernitatea tendenţială exprimă destul de exact dualitatea gândirii 
şi acţiunii indivizilor. Ea are loc printr-o schimbare de sus, prin instituţii, de la o minoritate 
educată în spiritul modernităţii, către o majoritate indiferentă sau ostilă schimbării, întrucât 
conduita şi valorile moderne nu sunt intrinseci modului de viaţă al fiecărui individ şi grup 
social. Sunt şi situaţii de modernizare declanşată de la baza societăţii, de pildă migraţia în 
străinătate,  predominant  în  Europa,  un  factor  nestatal  de  modernizare  a  societăţii 
româneşti. Un alt exemplu: creşterea nivelului de educaţie din perioada comunistă a fost un 
puternic factor de modernizare latentă, cu contribuţia statului, dar şi cu participarea masivă 
a populaţiei.
Modernitatea există şi nu poate fi negată, întrucât societatea românească cunoaşte 
astăzi efectele modernizării: urbanizarea, industrializarea, alfabetizarea, creşterea nivelului 
de  educaţie,  democratizarea  relaţiilor  dintre  oameni,  flexibilitatea  raporturilor  dintre 
grupurile sociale. Nu modernitatea românească poate fi pusă la îndoială, ci capacitatea de a 
contura  mai  precis  nivelul nostru  de  modernitate.  Proiectul  ei  este  ambiguu,  neunitar, 
însoţit  de  numeroase compromisuri  (Jucan,  2004,  8).  Am spune că  tocmai  din această 
cauză,  în România,  avem modernitate,  dar  nu avem omul modern decât într-o anumită 
pondere  din  populaţia  urbană  cu  studii  superioare.  Toate  anomaliile,  contradicţiile, 
22
Studii şi cercetări ştiinţifice. Seria filologie, 23/2010
discrepanţele apărute în procesul  de modernizare sunt,  de fapt,  fenomene caracteristice 
noului  trend  de  dezvoltare  capitalistă,  care  a  fost  însă  doar  parţială    un  capitalism 
tendenţial  sau  parţial,  lipsit  de  mecanismele  economiei  capitaliste,  de  performanţă  şi 
rentabilitate. 
Cauze şi premise ale modernităţii tendenţiale
Modernitatea tendenţială fiinţează datorită faptului  că modernizarea românească 
nu  a  avut  ca  bază  o  societate  civilă  cu  forţă  reală  de  acţiune.  Modernizarea  ţărilor 
occidentale a fost un proces istoric îndelungat de construcţie instituţională şi de activitate 
în spaţiul public, proces  asumat de principalii actori ai societăţii. Modernitatea există în 
structurile sociale, culturale şi instituţionale de la baza societăţii. Aici, majoritatea  clasa 
de  mijloc   a impulsionat  dezvoltarea  modernă cu toate  efectele ei  în toate  sectoarele 
societăţii. Dacă în Occident, revoluţia economică în cursul Evului Mediu european târziu a 
dus  la  apariţia  societăţii  civile  (Habermas,  2005,  48),  element  cheie  în  susţinerea 
libertăţilor sociale şi individuale, în spaţiul românesc a lipsit acest factor fundamental al 
evoluţiei modernităţii. Nu a existat un public educat care să dezbată în mod raţional idei 
despre dezvoltarea societăţii, să exercite critica împotriva puterii autorităţii în spaţiul de 
exprimare a opiniei publice: saloane, cafenele, săli de concerte, teatre şi expoziţii de artă 
etc.  Sfera  publică  ar  trebui  să  fie  spaţiul  intermediar  de  negociere  şi  de  dialog  între 
societatea civilă şi autorităţi, ca loc de dezbatere şi de reflecţie colectivă. 
S-a spus că normele şi reţelele de solidaritate civică, organizare, participare civică 
sunt o precondiţie a modernizării socio-economice (Putnam, 1993). Exemplul Italiei este 
semnificativ.  În  Nordul  Italiei,  s-a  dezvoltat  un  sistem  instituţional,  datorită  unor 
organizaţii formale şi informale, care au susţinut implicarea indivizilor în comunitate. În 
Sudul Italiei, acest tip de organizaţii civice lipseşte, ceea ce explică ineficienţa instituţiilor 
politice. 
Românii au evoluat în alt spaţiu cultural,  cu alte reguli  economice şi  sociale în 
raport  cu  nordul  si  vestul  Europei.  In  schimb,  modernizarea  României  este  un  caz 
particular al modernizării societăţilor periferice din spaţiul european. Dacă în Occident, au 
existat centre unde ideile moderne puteau germina şi se puteau dezvolta în plenitudinea lor, 
idei  care  apoi  au fost  universalizate,  în Estul  Europei,  pregnantă a fost  dependenţa  de 
spaţiul  imperial,  potrivnic acceptării  alternativelor de putere şi  influenţă.  Dezbaterile şi 
deliberările din spaţiul public românesc au avut şi au ca referenţial civilizaţia şi cultura 
apuseană. Proiectele, strategiile şi soluţiile ce ar trebui să susţină procesul de modernizare 
sunt raportate la principii şi norme europene; ceea ce, în principiu, este oportun numai dacă 
ele ar face obiectul unei dezbateri critice şi raţionale din partea societăţii civile. Or, aceasta, 
de multe ori, se prezintă ca un alter ego al societăţii civile din alte culturi. Inexistenţa unei 
societăţii  civile  consistente  în  România  este  cauzată,  în  bună  parte,  de  exacerbarea 
individualismului, în locul unei acţiuni solidare de reconstrucţie a spaţiului public, în care 
să coexiste toate compenentele societăţii.
 Modul  specific  de  constituire  a  capitalismului  românesc  este  o  altă  cauză  a 
modernităţii tendenţiale Chestiunea fundamentală vizează căile de construire a sistemului 
de  producţie  capitalist  într-o  societate  cu  un  alt  tip  de  cultură  şi  mentalitate  decât 
Occidentul  de  unde  este  preluat  noul  mod  de  producţie.  În  procesul  de  modernizare, 

societatea  românească  a  cunoscut  fenomenul  formelor  fără  fond, determinat  de 
transplantarea de instituţii capitaliste într-un context intern tradiţional, patriarhal şi rural 
(Schifirneţ,  2007). Majoritatea  doctrinelor  sociologice  româneşti  a  argumentat 
modernizarea României în relaţie directă şi necesară cu dezvoltarea capitalistă (Larionescu, 
2004). 
În România, capitalismul s-a născut la intersecţia dintre aspiraţia unor grupuri de a 
se  adapta  spiritului  modern  şi  tendinţele  expansioniste  ale  capitalismului  occidental. 
Capitalismul,  ca  sistem  social,  a  fost  adoptat  din  raţiuni  geopolitice  şi  de  strategie 
naţională,  modernizarea  fiind  calea  fundamentală  pentru  desprinderea  de  influenţa 
otomană şi de cea rusească; însă transformările capitaliste au avut loc în lipsa unei tradiţii 
economice capitaliste şi a unei clase de mijloc puternice, în stare să domine spaţiul public. 
După o întrerupere de aproape o jumătate de secol,  societatea românească a revenit  la 
modelul capitalist de producţie. Noul capitalism românesc este inventat, fiindcă el nu a 
apărut ca urmare a unei evoluţii economice şi sociale de-a lungul unei perioade istorice, ci 
este proiectat după  regulile şi normele europene.
Tranziţia de la proprietatea colectivă la proprietatea privată s-a făcut prin aplicarea 
de legi  juridice,  deci  pe cale strict  raţională,  din considerente strict  politice şi  în mică 
măsură în temeiul legilor sociale şi prin mijloace economice. Capitalismul românesc din 
secolul al XXI-lea are un caracter artificial mai pronunţat decât capitalismul românesc din 
secolul al XIX-lea, acesta din urmă fiind produs de proprietari, care au făcut doar tranziţia 
de  la  un  tip  de  proprietate  privată  la  alt  tip  de  proprietate  privată.  În  perioada 
postcomunistă,  capitalismul  s-a  impus  prin  privatizare  reglementată  juridic;  astfel, 
proprietatea a ajuns în mâinile unor persoane sau grupuri autohtone lipsite de competenţele 
necesare în noua poziţie socială. Ceea ce este specific noului capitalism românesc rămâne 
lipsa de capital (Pasti, 2006, 318). În România, există un capitalism în formare, cu două 
tipuri de capitalişti: cei care au făcut afaceri prin eforturi proprii şi cei care au profitat de 
poziţia lor în perioada de dinainte de 1989, reuşind să acapareze o parte din avuţia statului, 
deşi nu erau calificaţi pentru ocuparea noului status social şi economic. 
Modernitatea tendenţială nu este specifică doar societăţii româneşti; ea există în 
acele societăţi care evită sau amână asumarea  riscurilor generate de capitalism. După cum 
rezultă din cercetarea realizată de  The Gallup Organization Romania,  valorile specifice 
sistemului capitalist (proprietate privată, competiţie, liberă iniţiativă), deşi predominante la 
nivelul populaţiei pe ansamblu, coexistă cu convingeri puternice despre intervenţia statului 
în  economie  şi  cu  un  nivel  foarte  ridicat  de  aversiune  faţă  de  riscuri  (The  Gallup 
Organization Romania, 2006). 
Diferenţele  capitalismului  românesc  faţă  de  cel  occidental  ţin  de  faptul  că  în 
România, nu a existat după 1989 şi nu există nici în prezent egalitate de şanse. Oamenii de 
afaceri, în special, vorbesc despre o criză morală a societăţii româneşti, fiindcă valorile şi 
legile  în  România  nu  sunt  respectate,  fapt  ce  ne  deosebeşte  foarte  mult  de  societăţile 
capitaliste. Criza  morală se datorează scoaterii României, după al doilea război mondial, 
din  albia  evoluţiei  ei  organice,  prin  schimbarea  formei  de  proprietate,  care  a  dus  la 
alterarea concepţiei despre – şi a atitudinii faţă de – muncă (Geană, 2000). 
Aceeaşi cercetare amintită mai sus evidenţiază discrepanţe mari între convingerile 
regăsite la nivelul populaţiei şi cele ale elitei politice. În cea mai mare parte a lor, elitele 

consideră că în România, există o formă incipientă de capitalism. În proporţii mult mai 
mari decât celelalte grupuri sociale, elita politică susţine valorile capitalismului, ceea ce 
conduce  la  concluzia  că  o  parte  semnificativă  a  populaţiei  nu  aderă  la  ideologiile 
promovate  de  actualele  partide  politice  din România.  Este  un argument  indiscutabil  al 
modernizării capitaliste de sus, expresie clară a modernităţii tendenţiale, pusă în relief de 
datele cercetării. În viziunea unei bune părţi a eşantionului, există o atitudine ostilă faţă de 
bogaţi. Săracii sunt săraci pentru că bogaţii şi cei care au putere îi ţin în sărăcie – sunt de 
părere 60% din lotul cercetat, ponderea fiind mai mare (65%) la respondenţii din oraşe sub 
100 mii locuitori. Doar 29% dintre subiecţi consideră că săracii sunt săraci pentru că nu se 
străduiesc suficient să progreseze, ponderea fiind mai mare (49%) la respondenţii cu studii 
superioare. 57% dintre respondenţi cred că în cele mai multe cazuri, te poţi îmbogăţi doar 
dacă ai noroc şi dai o lovitură, iar 35% că în cele mai multe cazuri, te poţi îmbogăţi doar 
dacă ai calităţi şi munceşti cu perseverenţă, ponderea fiind mai mare la respondenţii cu 
studii  superioare (52%) sau la cei din Moldova (46%). 66% dintre respondenţi  cred că 
proprietatea  de  stat  asupra  sectoarelor  strategice  din  economie  este  o  idee  bună,  cu  o 
pondere mai ridicată la respondenţii cu studii superioare (74%), la cei care un venit mai 
mare de 400 roni (74%), la cei din Moldova (73%). 57% apreciză că proprietatea privată 
este la fel de importantă ca şi libertatea, cu o pondere mai mare la persoanele cu studii 
superioare (77%), la subiecţii  din Bucureşti  (67%) (The Gallup Organization Romania, 
2006). 
O altă cauză a modernităţii  tendenţiale este deficitul   democratic concretizat în 
inerţia populaţiei româneşti, care nu a renuntat, încă, la acea mentalitate de asistată din 
partea statului sau a grupurilor de putere. Statul a reuşit doar să construiască bazele unei 
democraţii  tendenţiale,  formale  şi  politicianiste.  Modernitatea  tendenţială  este  o 
modernitate  acceptată  de  societatea  legală;  formal,  ea  cuprinde  direcţia  către 
democratizare,  însă  acţiunea  factorilor  de  modernizare  este  mereu  frânată  sau  chiar 
împiedicată de împrejurările vechi, cu mai multă stabilitate şi cu influenţă mai puternică 
asupra societăţii reale. 
Politicile publice şi legislaţia pun accent pe reglementări care au în vedere strategii 
economice şi politice şi, neglijabil, strategii pentru societate. S-a pornit de la premisa că 
societatea se dezvoltă doar dacă politicul şi economicul sunt reglementate, fără a se lua în 
seamă că ambele sectoare pot evolua autonom faţă de societate, aceasta fiind doar o masă 
de consum sau de manevră în susţinerea unor interese economice şi politice.  S-a urmărit 
continuu  adoptarea  de  politici  macroeconomice,  fără  a  se  construi  temeinic  cadrul 
instituţional de gestionare a acestor politici.
În  societăţile  cu  modernitatea  tendenţială,  are  loc  fenomenul  supraîncărcării 
justiţiei. Aceasta este văzută ca o soluţie miracol, de salvare, dar se neglijează faptul că 
orice instituţie din orice societate acţionează într-un context social şi istoric. Justiţia este o 
oglindă a  societăţii  şi  are  o  conduită de  adaptare la  normele sociale.  Prin  acţiunile ei, 
justiţia este generatoare de modernitate tendenţială şi, în acelaşi timp, este o consecinţă a 
acesteia.
Particularităţile modernizării tendenţiale sunt conferite şi de tendinţa de evaluare a 
oricărei activităţi interne prin criteriul comparaţiei cu exteriorul, ceea ce exprimă o dovadă 
de neputinţă şi de superficialitate. Schimbările necesare în societate se produc mai ales la 

presiunea unor state sau a Uniunii  Europene. Deşi sunt membri ai  UE, românii percep 
instituţiile  europene mai  mult  ca  factori  de  constrângere  care  administrează o realitate 
exterioară  spaţiului  românesc.  Corelat  acestei  explicaţii  este  excesul  de  imitaţie. 
Modernitatea tendenţială se afirmă în contextul preluării, fără spirit critic, a unor modele 
de dezvoltare din alte societăţi. Un exemplu îl constituie strategia guvernamentală privind 
minerii  disponibilizaţi  în anii  90,  îndemnaţi  să facă afaceri,  ei  neavând nicio calificare 
pentru noua poziţie conferită. Afacerea este o activitate capitalistă, iar minerii trebuiau să 
se  transforme  peste  noapte  în  capitalişti,  într-o  societate  ea  însăşi  nepregătită  pentru 
iniţierea şi administrarea afacerilor.
Permanent, elitele politice româneşti s-au confruntat cu provocări ale modelelor de 
dezvoltare, dar au tins mereu spre modelul occidental. S-a încetăţenit în mentalul colectiv 
expresia  "a  ajunge din urmă",  asociată  necondiţionat  cu modernizarea.  Ţara  rămasă în 
urmă este aidoma unui alergător prins într-o cursă infernală, ca şi cum modernitatea ar fi o 
cale de a-i depăşi pe alţii sau pe tine însuţi într-o competiţie invizibilă. Dezvoltarea unei 
societăţi nu poate fi efectul unei competiţii care obligă la o evoluţie neorganică (Geană, 
2000), ci este consecinţa unui proiect conturat din nevoile interne de modernizare. 
Modernitatea tendenţială este un efect direct al managementului social inadecvat. 
Lipsesc acele competenţe manageriale necesare pentru o modernitate orientată spre viitor. 
O  trăsătură  des  întâlnită  rămâne  lipsa  rigorii  instituţionale  însoţită  de  instabilitatea 
instituţională şi lipsa unor reglementări instituţionale clare. De aici, rezultă sentimentul de 
neîncredere între agenţii şi actorii sociali, atitudinea dominantă fiind suspiciunea generală 
faţă de acţiunile, ideile şi eficienţa acţiunilor indivizilor sau grupurilor active, dinamice şi 
performante. La aceasta se adaugă frustrările derivate din neputinţa de a accede la anumite 
poziţii  sociale.  Sistemul  politic  a  fost  şi  este  considerat  de  opinia  publică  responsabil 
pentru ineficienţa funcţionării  instituţiilor, ca un factor al unei tranziţii pline de eşecuri 
(Zamfir, 2004). Antreprenoriatul românesc imită managementul occidental, mai puţin una 
din componentele acestuia, promovarea riscului asumat.
Atitudinea faţă de moştenirea trecutului explică modernitatea tendenţială. Vechiul 
ethos,  normele  şi  idealurile  morale  specifice  epocilor  trecute  au  o  influenţă  puternică 
asupra modernităţii. De altfel, se admite rolul jucat de moştenirea trecutului, afirmându-se, 
de pildă, că experienţele precomuniste au influenţat evoluţia regimului politic din fiecare 
ţară comunistă (Kitschelt, 1995).
Românii au avut de suportat consecinţele propriei moşteniri istorice, cu  multiplele 
ei tranziţii: moştenirea otomană, moştenirea fanariotă, moştenirea paşoptistă, moştenirea 
din  cele  două  principate  după  Unirea  din  1859,  moştenirea  celor  patru  civilizaţii  ale 
provinciilor  ce  au  fost  integrate,  prin  Unirea  din  1918,  în  statul  român,  moştenirea 
interbelică în perioada comunistă, moştenirea comunistă după 1989. Remarcăm ─ tot ca o 
moştenire  istorică  ─  fragilitatea  vieţii  politice şi  a  regimului  democraţiei  parlamentare, 
civismul scăzut al unei intinse părţi a populaţiei, constrângerile  interne şi externe  cărora 
societatea şi liderii ei trebuie să le găsească soluţii. 
Trăsături ale modernităţii tendenţiale
Este  deja  un  lucru  comun că  modernizarea  unei  societăţi  nu este  posibilă  fără 
elitele  modernizatoare.  Elitele  româneşti  au  acţionat  aşa  încât statul  să  fie  factorul 

fundamental  de  construire  a  naţiunii.  Din  cauza  succesiunii  rapide  de  tranziţii,  elitele 
româneşti au fost permanent nevoite să creeze alternative la vechile ideologii şi regimuri 
politice.  În  loc  să  construiască  preluând direcţii  viabile  din epocile  precedente,  ele  au 
criticat şi au demolat tot ceea ce a fost înaintea lor, cheltuind multă energie în acest sens. 
Ele nu au reuşit să coaguleze "dominanta modernizării"; de aceea, societatea românească 
este alcătuită din prea multe centre, fără un concept strategic de la care să plece şi la care 
să se întoarcă toate proiectele modernizării.
  Deşi elitele dispun de un înalt nivel de competenţe, performanţele lor intelectuale 
şi sociale nu au însă un prea mare efect asupra societăţii româneşti profunde. Poate acesta 
este motivul discrepanţei dintre orientările civice ale elitei şi indiferenţa majorităţii faţă de 
problemele civice. Majoritatea populaţiei  continuă să trăiască după alte standarde decât 
acele  norme moderne si  promoderne ale  elitelor  afirmate de multe  ori  doar declarativ, 
fiindcă în practică, înseşi elitele acţionează după principii non-moderne. O bună parte din 
români a revenit, astăzi, la moduri de viaţă antebelice şi a ajuns la un nivel mai scăzut 
decât  cel  din perioada comunistă.  Modernizarea  economică şi  instituţională,  vizibilă  în 
conduita  şi  mentalitatea  unor  reprezentanţi  ai  elitelor,  nu  s-a  repercutat  profund  în 
structurile  societăţii,  predominant  rurale,  rămasă  în  continuare  sub  semnul  sărăciei,  al 
sistemului de relaţii de status, al conduitei de supravieţuire, iar nu al performanţei, riscului 
şi competiţiei capitaliste. Lipsa de comunicare şi de solidaritate reală între toate segmentele 
societăţii, între elite şi populaţie sunt o dovadă a modernităţii tendenţiale. 
Sistemul axiologic este încă dominat de tranziţia de la valorile tradiţionale la cele 
moderne. Cercetările (Inglehart, 2000, 222) arată că ambele tipuri de valori sunt modelate 
de  nivelul  scăzut  al  dezvoltării  economice.  Valorile  postmoderne  sunt  valori 
postmaterialiste  şi  dau  prioritate  protecţiei  mediului  şi  problemelor  culturale.  Or,  în 
societatea  românească,  tocmai  aceste  valori  lipsesc.  Perioada  postdecembristă  se 
caracterizează printr-o agresiune asupra mediului de o intensitate fără precedent în istoria 
ţării. Cât priveşte valorile culturale, acestea nu au prioritate în spaţiul public. La acestea se 
adaugă  confuzionismul axiologic produs de inconsistenţa structurilor moderne. 
Factorul fundamental cu influenţă directă asupra modernităţii noastre îl constituie 
perpetuarea în timp a civilizaţiei şi culturii rurale rezistente la valorile moderne solvente, 
dar  şi  faţă  de  modalităţile  de  modernizare,  opuse  spiritului  comunitar  al  satului. 
Modernitatea tendenţială este asociată chestiunii dominante a epocii româneşti moderne - 
problema agrară. După cum am afirmat deja, timp de două sute de ani, s-a amânat luarea 
unor decizii clare în ceea ce priveşte agricultura şi satul. România a cunoscut transformări 
moderne, unele substanţiale, dar ele nu au atins decât în mică măsură comunitatea rurală. 
Aceasta se explică prin faptul că nu s-a acceptat ,,exproprierea ţăranilor şi transformarea 
lor  în  proletari  agricoli”  (Georgescu,  1992,  143).  Modernizarea  s-a  făcut  numai  în 
beneficiul real al unui grup minoritar, iar restul populaţiei, predominant rurale, a trebuit să 
suporte  costurile  exorbitante  de  întreţinere  a  unor  instituţii  care  nu  contribuiau  la 
modernizarea  în  beneficiul  satului.  ,,Talpa  ţării”,  adică  ţărănimea,  baza  societăţii  era 
exclusă din proiectele de modernizare, ea continuând să muncească şi  să trăiască într-o 
lume  premodernă,  patriarhală,  fiind  departe  de  poziţia  de  consumator  al  produselor 
capitaliste.  Ea  oferea  în   schimb  munca  sa  din  care  se  obţineau  veniturile  necesare 
consumului grupurilor beneficiare ale dezvoltării moderne.

Caracteristice modernităţii  tendenţiale sunt decalajele de dezvoltare între zonele 
istorice, dar şi în interiorul aceleiaşi zone, între urban şi rural, între oraşele mari şi oraşele 
mici. România a căutat să recupereze decalajul de dezvoltare economică, mai ales în plan 
industrial. După industrializarea accelerată, prioritar energofagă şi uzată moral tehnologic 
din  timpul  comunismului,  România  a  fost  nevoită  să  adopte  rapid  programul  de 
dezindustrializare, lăsând loc unităţilor comerciale. În ceea ce priveşte mediul rural, acesta 
este asociat cu ,,un risc de subdezvoltare durabilă, bine instalată” (Bădescu, 2004, 112). 
Modernitatea  tendenţială  exprimă diferenţa  şi  tensiunea  dintre  două modele  de 
civilizaţie, una europeană, cea către care dorim să ne îndreptăm, şi cea ţărănească, aceea 
care s-a sublimat vreme de milenii în inconştientul nostru colectiv. Solidaritatea mecanică 
este  mecanismul  de  funcţionare  al  societăţii  tradiţionale,  iar  solidaritatea  organică  în 
societatea  modernă;  în  modernitatea  tendenţială,  cele  două  tipuri  de  solidaritate 
convieţuiesc şi au o relevanţă egală în rural şi în urban, cu intensitate specifică. 
În satul contemporan, cauza esenţială a deficitului de modernitate stă în renunţarea 
la marea proprietate agricolă, creată forţat prin colectivizarea agriculturii, şi revenirea la 
proprietatea  individuală,  care,  paradoxal,  este  generatoare  de  tensiuni  şi  deformări,  de 
subdezvoltare  şi  sărăcire.  În  prezent,  satul  cunoaşte  o  anumită  modernizare  datorată 
migranţilor, persoane care îşi  înalţă case cu o arhitectură contrastând cu aceea a stilului 
rural tradiţional, dotate cu cele mai noi instalaţii, termopane, garduri forjate, curţi pavate, 
gazon, băi, aparatură electronică modernă, inclusiv computere conectate la Internet. Aceste 
case sunt locuite temporar şi din această cauză, nu se poate susţine că deţinătorii lor aduc 
astfel elemente reale de modernitate. Am spune că este o modernitate în adormire. 
Studiile  despre  mediul  rural  (Manoleli  et  al,  2004)  evidenţiază  infrastructura 
specifică a gospodăriilor săteşti bazată pe o dotare rudimentară de tip patriarhal. De pildă, 
numai 11,2% din populaţia rurală beneficiază de servicii de canalizare publică, faţă de 86% 
din populaţia urbană. Reţeaua unităţilor bancare din mediul rural românesc este foarte slab 
dezvoltată şi în general neadaptată condiţiilor specifice acestuia. Majoritatea agricultorilor 
nu dispune de posibilităţi de garantare sau de sume în avans, cei mai mulţi dintre aceştia 
neîndeplinind criteriile de eligibilitate promovate în prezent de bănci. Există un nivel redus 
al  valorii  investiţiilor  în  zonele  rurale.  Gradul  scăzut  de  competitivitate  al  produselor 
agricole  prelucrate  a  transformat  piaţa  României  într-o  importantă  piaţă  de  desfacere 
pentru produsele agroalimentare din import. In schimb, exportul românesc este dominat de 
materii  prime agricole  şi  produse cu grad scăzut  de  prelucrare,  fiind,  din acest  unghi, 
expresia unei ţări eminamente agrare.
Dimensiunile  reduse ale  exploataţiilor  agricole,  caracterul  comercial  restrâns  al 
producţiei  agricole  în  cazul  celei  mai  mari  părţi  a  gospodăriilor  agricole  individuale, 
preţurile  relativ  mici  ale  produselor  agricole  au  consecinţe  directe  asupra  veniturilor 
agricultorilor. 
Dezvoltarea insuficientă a economiei rurale neagricole şi lipsa unor alternative de 
ocupare şi venit pentru populaţia agricolă au efecte puternice asupra evoluţiei moderne a 
satului: migraţia tinerilor din mediul  rural în căutarea unor surse de venit şi de ocupare; 
tendinţa  de  reducere  a  ratei  de  activitate  specifice  populaţiei din  mediul  rural;  nivelul 
ridicat şi cu tendinţă de creştere al ratei de dependenţă economică; nivelul scăzut al ratei de 
ocupare  a  populaţiei  rurale;  orientarea  unei  părţi  însemnate  din populaţia  ocupată  spre 

activităţi agricole; numărul redus de persoane ocupate în sectoarele neagricole, ce revin la 
1000 persoane ocupate  în  agricultură;  ponderea scăzută  a persoanelor  care  au garanţia 
obţinerii  unui  venit  sigur  lunar;  ponderea  ridicată  a  populaţiei  ocupate  în  gospodăriile 
proprii; mai mult de jumătate din numărul total al gospodăriilor din mediul rural fie nu au 
în componenţa lor nicio persoană activă, fie au doar o singură persoană activă (Manoleli et  
al,  2004).  Toate  aceste  efecte  acţionează  în  direcţia  fiinţării  modernităţii  tendenţiale, 
fiindcă, mai ales în cea mai parte a  mediului rural, modernitatea este doar o aspiraţie, greu 
de atins cu mijloacele şi posibilităţile sale precare. 
 Statul producător de modernitate
Aşa cum am afirmat  mai  sus,  evoluţia modernă a românilor  s-a concretizat,  în 
principal,  în  construcţia  instituţională  politică,  şi  nu  în  edificarea  cadrului  economic, 
deoarece particularităţile de evoluţie istorică nu permiteau o dezvoltare economică de tip 
capitalist.  Într-adevăr,  în  România,  modernizarea  a  fost  prioritar  politică  şi  au  existat 
grupuri  politice  a  căror  mentalitate  şi  conduită  erau moderne.  Această  modernitate  era 
diferită de cultura experienţei fondată pe o dinamică a economiei interne, dar nu se poate 
vorbi de ,,eroare strategică” în definirea schimbării sociale şi a progresului economic în 
termenii  occidentalizării  culturale  (Barbu,  2005,  29).  Valorile  moderne  culturale  erau 
singurele valori  care  puteau să  funcţioneze într-o societate cu o viaţă  rurală  puternică, 
fiindcă alte valori, caracteristice unei societăţi cu modernitate organică, nu-şi găseau un 
corespondent în realitatea românească. Valorile culturale au fost un argument puternic în 
edificarea statului naţional şi astfel se explică de ce drepturile politice ale cetăţenilor au 
fost subordonate problemelor naţionale, apartenenţa la o naţiune devenind un substitut al 
cetăţeniei, fapt explicabil prin modul de constituire a naţiunii române moderne. Ca să fie 
oferite drepturi similare cu acelea din democraţiile moderne era necesară, înainte de toate, 
existenţa cadrului naţional. Formarea naţiunilor a cunoscut modalităţi diferite în Europa: 
modelul  occidental  şi  modelul  răsăritean  de  constituire  a  entităţilor  naţionale  (Smith, 
1991). În Occident, naţiunea este forma de organizare a unei comunităţi: teritoriu istoric, 
comunitate  legalo-politică,  egalitatea  membrilor,  ideologie  şi  cultură  civică  comună, 
elemente vitale pentru existenţa unei naţiuni, plus tradiţie democratică temeinică, de lungă 
durată. Modelul nonoccidental este gândit ca un model etnic, deoarece în definirea naţiunii, 
esenţiale sunt comunitatea de origine şi cultura autohtonă. În timp ce în Occident se susţine 
că un individ a aparţinut unei naţiuni, dar el poate să aleagă cărei naţiuni să-i aparţină, în 
spaţiul nonoccidental nu s-ar accepta o asemenea opţiune. În spaţiul est-european, naţiunea 
este văzută ca o superfamilie fictivă, iar membrii  săi acordă interes puternic originii  şi 
genealogiilor. În modelul etnic, similar locului legii din modelul occidental, îi corespunde 
cultura vernaculară, în special limba şi obiceiurile. În acest fel se explică rolul proeminent 
jucat  de lexicografi,  filologi  şi  folclorişti  în afirmarea ideilor naţionale.  Ei  au reuşit  să 
cristalizeze  şi  să  întărească  ideea  de  naţiune  la  majoritatea  membrilor  unei  societăţi. 
Aşadar,  legături  comune  străvechi,  participare  populară,  limbi  vernaculare,  obiceiuri  şi 
tradiţii sunt elemente ale concepţiei etnice despre naţiune.
În scopul susţinerii noilor procese, caracteristice societăţii moderne – democraţia, 
cetăţenia,  libertatea,  competiţia  politică,  diversitatea  ideologică,  secularizarea  –, 
capitalismul  creează  noi  forme  de  guvernare  întruchipate  de  statul  naţional  bazat  pe 

organizarea birocratică a instituţiilor sale. Fără un stat naţional nu se putea face schimbarea 
în societăţile modernizate mai târziu. În acest context apar şi limitele. Pentru a democratiza 
societatea şi a dezvolta economia au fost necesare structuri statale. În mod logic, statul 
naţional ar trebui să protejeze clasele majoritare, or de fapt statul naţional a acţionat mai 
mult pentru a crea clase ale statului modern, burghezia în primul rând, iar nu pentru a da 
soluţii  la  problemele  agriculturii,  satului  şi  ţărănimii.  Statul  român modern  a  acţionat, 
aparent  paradoxal,  împotriva  grupurilor  sociale  majoritare,  dar  a  susţinut  eforturile 
grupurilor sociale minoritare interesate  de crearea unei civilizaţii şi culturi moderne. Cu 
sacrificiile  imense  făcute  de  stat  pentru  crearea  unei  burghezii  româneşti  urbane  şi 
parazitare, s-ar fi putut gândi şi un program de instruire a ţărănimii – aşa cum a procedat S. 
Haret;  astfel,  s-ar  fi  putut  crea  burghezia  rurală,  clasă  ce ar  fi  propulsat  un capitalism 
concordant cu interesele şi trebuinţele reale ale societăţii. În acest fel, statul ar fi avut o 
susţinere puternică din partea unei burghezii legitime. 
Statul român a acordat prioritate construcţiei naţionale, iar problemele legate de 
dezvoltarea economică şi  socială au fost  amânate sau subordonate chestiunii  naţionale. 
Esenţială rămânea conturarea unei identităţi naţionale în contextul dependenţei de marile 
imperii. Aceeaşi situaţie a fost şi în perioada comunistă, când s-a urmărit autonomia ţării 
faţă de imperiul sovietic.
În societăţile pe cale de modernizare statul naţional a fost creat în contextul unei 
economii precare, deci o evoluţie diferită de dezvoltarea în spaţiul occidental. Intervenţia 
statului  în procesele de dezvoltare din societăţile ce se modernizează nu se produce în 
acelaşi mod cum a acţionat statul din ţările occidentale în primele faze ale modernizării, în 
crearea infrastructurii  economice: ,,La început puterea statelor  europene occidentale s-a 
întemeiat pe dezvoltarea lor economică ... Mai târziu, efortul de a construi structuri statale 
puternice, devine baza pentru creşterea economică." (Chirot, 1989, 11). 
Modernitatea tendenţială este un efect direct al mijloacelor folosite de statul român 
în modernizarea societăţii. Modernizarea  întreprinsă de stat este una din notele definitorii 
ale  modernizării  tendenţiale,  dar  şi  o  consecinţă  corelativă  a  acesteia.  Diferenţa  stă  în 
faptul  că  în  Occident,  statul  a  acţionat  cu  sprijinul  direct  al  noii  clase,  burghezia, 
deţinătoarea pârghiilor economiei capitaliste, pe când în România statul a adoptat  structuri 
politico-juridice  prin  preluarea  lor  din  spaţiul  occidental  şi  nu  ca  o  cerinţă  pornită  şi 
afirmată constant din partea unor grupuri social reprezentative. În Occident, modernitatea 
s-a produs de jos, adică a fost realizată de societatea însăşi,  în timp ce în România ea a fost 
impusă de stat prin structurile sale instituţionale. În Occident, statul şi societatea au produs 
împreună transformările moderne, în România statul a impus instituţii moderne prin care 
apoi a creat societatea modernă. Raţionalitatea de tip capitalist se impune lent  din cauza 
acţiunii  instituţiilor  statului.  Adoptarea  instituţiilor  moderne  a  fost  un  mijloc  pentru 
satisfacerea intereselor anumitor grupuri  sociale minoritare,  şi  nu un scop al  întregului 
organism social. Statul s-a folosit de instituţii moderne în rezolvarea unor urgenţe precum 
câştigarea şi recunoaşterea independenţei ţării, unirea tuturor românilor. Nevoile reale de 
modernizare au fost amânate pentru viitor fiindcă acţiunea statului român în acest sens a 
fost întotdeauna limitată. Spre deosebire de statul din ţările consolidate economic şi social, 
în societăţile nonoccidentale, statul a fost şi este mult mai autoritar, dar acelaşi stat din 
zona nonoccidentală este mai slab în relaţiile cu statele modernizate. 

Dezvoltarea  economică  mai  scăzută  nu  a  împiedicat  statul  român  să  sprijine 
modernizarea  prin  crearea  sau susţinerea  de instituţii  moderne:  şcoală,  armată,  justiţie, 
parlament, partide politice. Aceste instituţii au pus bazele noii identităţi, cea românească. 
Simptomatice rămân reformele învăţământului din 1864, 1898, 1924 care au impulsionat 
dezvoltarea şcolii care la rându-i a promovat şi susţinut valorile modernităţii. Se cuvine a 
face  diferenţa  dintre  modernizarea  socială  şi  cea  politică.  Prima  înseamnă  urbanizare, 
instruire,  industrializare,  mijloace  de  comunicare.  Modernizarea  politică,  la  rându-i, 
cuprinde democraţie, transfer paşnic al puterii, pe cale democratică şi nu prin forţă, alegeri 
libere şi corecte, instituţii politice durabile, stabilitate, diferenţiere structurală, modele de 
dezvoltare, integrare naţională. Deşi modernă politic, societatea cunoaşte multe decalaje, 
contradicţii şi discrepanţe din cauză că statul a avut la dispoziţie resurse limitate, iar actorii 
sociali români nu au putut accede la resurse externe decât în măsură insuficientă. Statul a 
controlat şi controlează încă orice act privind alocarea de resurse. Statul român este lipsit 
de forţa propriei economii şi producţii, el devenind, în realitate, unul dintre  consumatorii 
principali ai resurselor. Astăzi, statul român administrează doar o agricultură subdezvoltată 
şi servicii publice precare. Fabrici şi combinate industriale, care transformaseră  viaţa a 
numeroase târguri sau localităţi rurale, au dispărut. Marile sectoare ale economiei au fost 
transferate în proprietatea unor organizaţii străine. Peisajul unor aşezări dezindustrializate 
este presărat cu ruine şi arată ca şi cum ele ar fi fost ţinta unui război.  Să amintim şi de 
satele transformate artificial în centre urbane, fără ca ele să aibă un minimum de  condiţii 
urbane, dar acest act a satisfăcut cerinţe ale unor grupuri birocratice.  
Sistemul  birocratic românesc se distinge printr-o structură rigidă, care nu permite 
o mobilitate socială reală a funcţionarilor, o implicare motivată profesional şi financiar în 
exercitarea  atribuţiilor.  Acesta  ar  fi  un  motiv  fundamental  al  ineficienţei  birocraţiei 
româneşti.  Toate  acestea  se  întâmplă  din  cauza  contradicţiei  dintre  aparatul  birocratic 
bugetar cerut de diversitatea instituţiilor moderne şi capacitatea reală a statului de a susţine 
financiar şi economic acest aparat. Este simptomatic faptul că orice nouă guvernare adoptă, 
printre primele măsuri, decizii de reducere a aparatului administrativ, pentru ca pe parcurs, 
să se revină sau chiar să fie depăşit numărul iniţial de funcţionari. 
Concluzii
Societatea  românească traversează, de aproape 200 de ani, procesul modernizării 
în  ritm  lent  si  inegal  după  anul  1859,  impus  de  necesităţi  interne  şi  de  provocări  ale 
spiritului  veacului.  Românii  au  acţionat  pentru  o  dezvoltare  modernă  prin  edificarea 
organismului  politico-juridic  necesar  în  atingerea  unor  obiective  strategice  esenţiale: 
câştigarea independenţei şi unirea tuturor românilor în aceleaşi structuri statale.  Procesele 
de  modernizare  interne  s-au  orientat,  la  începutul  fiecărei  etape  de  tranziţie,  de  la 
regimurile vechi la cele noi, către schimbarea profundă a vechilor instituţii, dar acţiunile 
concrete de modernizare s-au realizat, din diferite cauze,  prin adoptarea legilor şi imitarea 
instituţiilor occidentale, în lipsa unui proiect de cunoaştere şi evaluare critică a situaţiilor 
specifice din societatea românească.
În aceste împrejurări, modernitatea a avut un trend specific, ea fiind o modernitate 
tendenţială. Aceasta se referă la acţiunile şi ideile despre modernizare derulate în societatea 
românească, acţiuni şi idei care rămân parţiale şi nefinalizate. Modernitatea este mai mult 

o aspiraţie, un ţel de atins, dar niciodată pe deplin realizat. 
Modernitatea  tendenţială  răzbate  greu şi  lent  prin  complicata  reţea  de  structuri 
socio-instituţionale din societatea românească tradiţională şi patriarhală. Ea este o moder-
nitate mozaicată, nestructurată sub o formă dominantă clară.
Modernitatea tendenţială este contemporană cu modernitatea reflexivă occidentală. 
Modernitatea  românească  este  predominant  tendenţială,  deoarece  are  prea  multe 
particularităţi şi mult mai puţine convergenţe cu modernitatea occidentală contemporană.
Societatea  românească  se  află  astăzi  într-o  altă  poziţie  geopolitică,  datorită 
integrării în structurile euro-atlantice, iar din acest unghi, ea este scutită de ameninţările 
faţă de propria securitate. Împrejurările de fiinţare a modernităţii tendenţiale vor continua 
până când va avea loc un proces amplu şi profund de europenizare a tuturor structurilor 
sociale, datorită influenţei directe şi indirecte a deciziilor şi instituţiilor UE asupra actorilor 
sociali şi instituţiilor interne. 

Estetici ale metisajului cultural în teatrul lui William Kentridge
Résumé
Artiste  sud-africain  multidisciplinaire,  William  Kentridge  est  le  produit  d’une  culture 
mixte,  partagée  entre  les  traditions  européennes  et  les  traditions  africaines.  Son  art 
interroge des thèmes aussi divers que le soi et l’autre, l’appartenance à un espace culturel 
éclaté, la quête d’une identité nationale, mais aussi celui de la réconciliation postapartheid. 
À travers des expressions scéniques qui puisent dans des fonds culturels variés et à travers 
un  emploi  très  ingénieux  du  plurilinguisme,  l’œuvre  théâtrale  de  William  Kentridge 
s’inscrit dans une véritable esthétique du métissage dont ce travail se propose justement de 
rendre compte. Cette esthétique dépasse les aspects formels de la création pour développer 
des liens organiques avec la question interculturelle propre à l’Afrique du Sud, dans le 
contexte plus large de l’art postcolonial : mémoire collective, dialogue passé – présent, les 
enjeux  de  la  réconciliation  interethnique  et  interraciale,  etc.  Cette  communication  se 
propose d’aborder aussi la question de l’adaptation, telle qu’elle ressort des mises en scène 
de textes classiques de la dramaturgie européenne. Sous la baguette magique de Kentridge, 
des  œuvres  phares  telles  que  Woyzeck,  Ubu ou  Faust se  trouvent  complètement 
transformées, assimilées par l’espace culturel sud-africain qui finit par s’approprier le texte 
européen pour donner naissance à une œuvre nouvelle.
Mots-clés:  interculturalisme,  transculturalitaté,  multilinguisme,  interdisciplinarité, 
métissage  culturel,  théâtre  politique,  William  Kentridge,  Handspring  Puppet  Theatre, 
Afrique du Sud.
În ciuda unei  aparente lipse de implicare ori  a  unui  angajament politic  marcat, 
opera lui Kentridge este în şi prin ea însăşi politică. Unind practici artistice şi culturale din 
cele  mai  diverse,  nu  numai  pentru  raţiuni  estetice,  ea  reflectă  o  realitate  pe  care  o 
reprezintă într-un mod pe cât de contradictoriu, pe atât de fascinant, revelându-ne poetic 
destinele unei naţiuni încă în căutarea unei identităţi, o Africă de Sud care se zbate să-şi 
reconcilieze prezentul cu trecutul, să-şi vindece rănile lăsate de politica de apartheid şi să-
şi reclădească un viitor după principiul unităţii prin diversitate în era postcolonială. Iată de 
ce cultura şi artele acestei naţiuni sunt strîns legate de o conştiinţă politică puternică .
În noul val cultural şi artistic postcolonial, teatrul lui William Kentridge prezintă 
un interes cu totul aparte prin raportul pe care îl întreţin latura artistică ─ manifestările sale 
estetice ─ şi latura documentară a operei sale, manifestările şi mesajele ei politice. Altfel 
spus, avem de a face cu o operă care, deşi îşi trage seva din texte culturale europene, îşi 
înscrie  gestus-ul1 într-o  realitate  situată  la  polul  opus.  Tocmai  de  aceea  ni  se  pare  că 
1 Iată cum defineşte Brecht gestus-ul şi mai ales gestus-ul social: “Sous le terme de gestus, il faut  
entendre un ensemble de gestes, de jeux de physionomie et (le plus souvent) de déclarations  

raportul între textul cultural european (originar) şi realitatea sud-africană, pe care William 
Kentridge o pune în scenă într-un dialog dramatic şi tulburător, se pretează la o analiză 
atentă a aspectelor  interculturale.  Teatru actual,  teatru înscris  în real,  teatru ce  pare să 
înnoade  iţele  istoriei  tocmai  prin  latura  sa  documentară,  opera  lui  Kentridge  aruncă  o 
lumină nouă asupra realitaţilor sud-africane recente şi construieşte, în acelaşi timp, punţi 
culturale cu sursele europene ale acestei lumini revelatoare. Căci, da, textul european e 
sursa eclerajului pe care Kentridge îl aruncă asupra istoriei sud-africane. Astfel, texte ale 
dramaturgiei  moderne  europene,  între  timp  devenite  clasice  –  precum  Woyzeck,  Ubu, 
Faust, etc. – sunt înscrise de către William Kentridge şi colaboratorii săi de la Handspring 
Puppet Theatre într-un experiment intercultural în care ficţiunea originară europeană este 
remodelată în forme şi sensibilităţi africane.
Metisaje culturale
Textul  european  devine  astfel  mai  degrabă  un  pretext ori  fundal  al  discursului 
performativ ce aduce în prim-plan evenimente din istoria contemporană a Africii de Sud. 
Personaje atât de familiare precum Dom’ Ubu şi Madam Ubu se golesc într-o oarecare 
măsură  de  conţinutul  lor  clasic,  aşteaptând  să  fie  reînvestite  cu  semnificaţii  şi  emoţii 
specifice unui nou spaţiu-timp şi unui nou univers cultural. Poate fi văzut ca un fenomen 
transcultural felul  în  care  textul  şi  mitul  european ale  lui  Ubu se  supun pe scena  lui 
Kentridge unui lung şir de alunecări semantice şi de mutaţii culturale, pentru a ajunge să 
adopte, într-un sfîrşit, realitatea Africii de Sud. Cultura sud-africană îşi apropriază astfel un 
text cultural european, atât la nivelul dramaturgiei cât şi la acela al discursului scenic.
Mai  mult,  acest  veritabil  metisaj  cultural  se  traduce,  ca  urmare  a  creativităţii 
artiştilor implicaţi, şi la nivelul practicilor disciplinare — fie că este voba de grafismele si 
animaţiile  lui  Kentridge (în  proiecţie  pe  ecran),  ori  de  jocul  marionetelor  din  lemn, 
sculptate  în  stil  african,  însă  manipulate  în  stil  bunraku,  fie  de  jocul  actoricesc  al 
marionetiştilor ori de stilul de vodevil al interpretării actorilor. Dimensiunea multi-, inter- 
şi chiar transculturală a producţiilor lui William Kentridge se oglindeşte fără doar şi poate 
în  dimensiunea  multi,  inter- şi  chiar  transdisciplinară a  performanţei  scenice.  Acestei 
transdisciplinarităţi  par să-i  răspundă în ecou efectele transculturale,  aşa cum pare să o 
sugereze  chiar  William Kentridge:  “What  I  am interested in  is  a  kind  of  multilayered  
highway of consciousness, where one lane has one thought  but driving up behind and 
overtaking  it  is  a  completely  different  thought”2.  Caracterul  “multistrat”  al  abordării 
scenice este, deci, in mod clar asumat de artist. Pe de altă parte, efectul trans- este reflectat 
în toată seria de transgresiuni generice (trecerile ficţiunii  scenice  în ficţiunea proiecţiei 
faites par une ou plusieurs personnes à l’adresse d’une ou plusieurs autres.  Une personne qui  
vend un poisson montre entre autres le gestus de la vente. Une femme qui séduit un homme, un  
policier qui passe un homme à tabac, un homme qui verse leur paye à tabac: il y a toujours là  
un gestus social. Selon cette définition, la prière qu’un homme adresse à son Dieu ne devient  
gestus que si cet homme le fait en pensant à d’autres hommes ou dans un contexte incluant  
précisément des relations d’hommes à hommes”, cf. Bertolt Brecht, “Sur le gestus”,  in Écrits  
pour le théâtre, Paris, Gallimard/L’Arche, 2000, p. 893.
2 William  Kentridge,  in Dan  Cameron,  Carolyn  Christov-Bakargiev,  J.M.  Coetzee,  William 
Kentridge, London, Phaidon, 1999, p. 30.

